title: Tominianin piiri

text: Tominianin piiri rajoittuu pohjoisessa Moptin alueeseen, idässä ja kaakossa Burkina Fasoon, etelässä Sikasson alueeseen sekä lännessä Ségoun alueen Sanin piiriin. Seutu kuuluu Sudanin ja Sahelin siirtymävyöhykkeeseen.


title: Tominianin piiri

text: Piiriin kuuluu 12 maalaiskuntaa: Bénéna, Diora, Fangasso, Koula, Lanfiala, Mafouné, Mandiakuy, Ouan, Sanékuy, Timissa, Tominian ja Yasso. Hallinnollinen keskus on Tominian. Kyliä on yhteensä 317. Asukkaat ovat etupäässä boboja (bwa), markoja (dafing), dogoneja ja fulbeja.


title: Tominianin piiri

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, fonio, maissi ja riisi sekä myyntiin menevät maapähkinä, seesami ja lehmänpapu. Kotieläimiä ovat naudat, vuohet, aasit, lampaat, siat ja hevoset. Nuoriso hakeutuu ansiotöihin Bamakoon, Ségouhun ja Sikassoon.


title: San (Mali)

text: San on kaupunki ja Sanin piirin hallinnollinen keskus Ségoun alueella Malissa. Se sijaitsee lähellä Banijokea 190 kilometriä Ségousta itään. Kaupungissa on 68 100 asukasta.


title: San (Mali)

text: Sanin kaupunkikunnan pinta-ala on 155 neliökilometriä. Se rajoittuu pohjoisessa Ouolonin ja Syn, idässä Tenenin ja Somon, etelässä Dahin, lounaassa Diélin sekä lännessä Niasson kuntiin. Seutu kuuluu Sudanin ja Sahelin siirtymäalueeseen.


title: San (Mali)

text: Kuntaan kuuluu 11 kaupunginosaa ja kolme kylää. Asukkaat ovat boboja, markoja, miniankoja, bambaroita, fulbeja, dogoneja ja bozoja. Uskontoja ovat islam, kristinusko ja animismi.


title: San (Mali)

text: Sanin kautta kulkee Bamakon ja Moptin välinen maantie RN6. Elinkeinoja ovat maanviljely, karjanhoito, kalastus, kauppa, keräily ja käsityöammatit. Tärkeimmät viljelykasvit ovat hirssi ja riisi.


title: San (Mali)

text: Kaupungissa on kahdeksan yläkoulua, poliklinikka, kaksi terveyskeskusta, nuorisokeskus, stadion sekä vesi- ja sähkölaitos.


title: Sage

text: Sage voi tarkoittaa seuraavia:


title: Sanin piiri

text: Sanin piiri () on paikallishallintoalue Malin Ségoun alueella. Sen pinta-ala on 7 262 neliökilometriä. Asukkaita on 334 900 henkeä.


title: Sanin piiri

text: Sanin piiri rajoittuu pohjoisessa Ségoun alueen Macinan ja Moptin alueen Djennén piireihin, idässä Tominianin piiriin, etelässä Sikasson alueen Koutialan ja Yorosson piireihin sekä lännessä Blan ja Ségoun piireihin. Seutu kuuluu Sudanin alueeseen. Sen läpi virtaa Nigerin sivujoki Bani.


title: Sanin piiri

text: Piiriin kuuluu Sanin kaupunki ja 24 maalaiskuntaa: Baramandougou, Dah, Diakourouna, Diéli, Djéguena, Fion, Kaniegué, Karaba, Kassorola, Kava, Moribala, N’Goa, Niamana, Niasso, N’Torosso, Ouolon, Siadougou, Somo, Sourountouna, Sy, Téné, Teneni, Tourakolomba ja Waki. Hallinnollinen keskus on San. Kyliä on yhteensä 421.


title: Sanin piiri

text: Asukkaat ovat etupäässä bambaroita, boboja (bwa), fulbeja, miniankoja ja markoja. Lisäksi on bozoja, dogoneja ja soninkeja. Uskontoja ovat islam, kristinusko ja animismi.


title: Sanin piiri

text: Sanista on päällystetyt maantieyhteydet Bamakoon, Moptiin ja Koutialaan. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, riisi, durra, maissi, fonio, pavut, maapähkinä ja puuvilla. Kotieläimiä ovat naudat, vuohet, lampaat, aasit, siat ja hevoset. Lisäksi harjoitetaan kaupankäyntiä ja käsityöammatteja. Teollisuutta edustaa yksi meijeri.


title: Miniankat

text: Miniankat ovat senufoihin kuuluva etninen ryhmä Norsunluurannikon pohjois- ja Malin eteläosassa sekä Burkina Fasossa. He puhuvat gurilaista mamaran kieltä. Miniankoja arvioidaan olevan noin 400 000 henkeä.


title: Miniankat

text: Miniankat ovat vasta hiljattain sulautuneet senufoihin. Heidän pääelinkeinonsa on maanviljely. Suurin osa miniankoista harjoittaa perinteistä uskontoa, osa on muslimeja.


title: Nionon piiri

text: Nionon piiri () on paikallishallintoalue Malin Ségoun alueella. Sen pinta-ala on 23 063 neliökilometriä. Asukkaita on 365 400 henkeä.


title: Nionon piiri

text: Nionon piiri rajoittuu pohjoisessa Mauritaniaan ja Timbuktun alueeseen, idässä Moptin alueeseen, etelässä Ségoun alueen Macinan ja Ségoun piireihin sekä lännessä Koulikoron alueeseen. Seutu kuuluu Sahelin vyöhykkeeseen. Luonnonalueita ovat Kala, Kouroumani ja Nampalari.


title: Nionon piiri

text: Piiriin kuuluu Nionon kaupunkikunta sekä 11 maalaiskuntaa: Diabaly, Dogofry, Kala Siguida, Mariko, Nampalari, Pogo, Siribala, Sirifila-Boundy, Sokolo, Toridaga-ko ja Yeredon Saniona. Kyliä on yhteensä 242. Asukkaat ovat bambaroita, fulbeja, miniankoja, moseja ja maureja.


title: Nionon piiri

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi ja hirssi. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan kaupankäyntiä.


title: Macinan piiri

text: Macinan piiri () on paikallishallintoalue Malin Ségoun alueella. Sen pinta-ala on 11 750 neliökilometriä. Asukkaita on 237 500 henkeä.


title: Macinan piiri

text: Macinan piiri rajoittuu pohjoisessa Moptin alueen Ténenkoun ja idässä Djénnen piireihin, etelässä Ségoun alueen Sanin ja Ségoun piireihin sekä lännessä Nionon piiriin. Seutu kuuluu Sudanin ja Sahelin siirtymävyöhykkeeseen. Sen läpi virtaa Nigerjoki.


title: Macinan piiri

text: Piiriin kuuluu 11 maalaiskuntaa: Bokywere, Folomana, Kolongo, Kokry centre, Macina, Matomo, Monimpebougou, Saloba, Sana, Souleye ja Tongué. Hallinnollinen keskus on Macina.


title: Macinan piiri

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi, hirssi, durra, maissi ja fonio sekä myyntiin menevät maapähkinä ja lehmänpapu. Kotieläimiä ovat naudat, lampaat, vuohet, aasit, hevoset ja siipikarja. Lisäksi harjoitetaan käsityöammatteja.


title: Hadsund

text: Hadsund () on kaupunki Tanskassa. Kaupungissa on noin 5 000 asukasta ja se sijaitsee Mariager-vuonon pohjoispuolella. Se sijaitsee Mariagerfjordin kunnassa Pohjois-Jyllannissa. Vuoteen 2007 asti Hadsund oli Hadsundin kunnan keskus. Nykyään Hadsund on toiseksi suurin kaupunki Mariagerfjordin kunnassa Hobron jälkeen.


title: Hadsund

text: Hadsund perustettiin vuonna 1854, jolloin kaupunki sai kauppalan oikeudet. Tätä ennen se oli ollut vain lauttasatama, jolla oli lupa pitää markkinoita vuonon molemmin puolin. 1861 perustettiin kaupallinen satama, 1883 avattiin junayhteys Randersiin ja 1900 myös Aalborgiin. Hadsundissa oli kaksi asemaa, eli Hadsundin pohjoinen asema, joka sijaitsi itse kaupungissa ja Hadsundin eteläinen asema, joka on nykyinen Hadsundin rautatieasema. Pohjoinen asema purettiin vuonna 1985. Rata oli suljettu 1. huhtikuuta 1969.


title: Blan piiri

text: Blan piiri () on paikallishallintoalue Malin Ségoun alueella. Sen pinta-ala on 6 200 neliökilometriä. Asukkaita on 283 700 henkeä.


title: Blan piiri

text: Blan piiri rajoittuu pohjoisessa Ségoun alueen Ségoun ja idässä Sanin piireihin, etelässä Sikasson alueeseen sekä lännessä Barouélin piiriin. Pohjoisrajalla virtaa Banijoki. Seutu kuuluu Sudanin alueeseen.


title: Blan piiri

text: Piiriin kuuluu 17 maalaiskuntaa: Beguené, Bla, Diaramana, Diena, Dougouolo, Falo, Fani, Kazangasso, Kemeni, Korodougou, Koulandougou, Niala, Samabogo, Somasso, Tiemena, Touna ja Yangasso. Hallinnollinen keskus on Bla. Asukkaat ovat bambaroita, miniankoja, fulbeja, boboja (bwa) ja dogoneja.


title: Blan piiri

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, riisi ja fonio sekä myyntiin menevät maapähkinä, vesimeloni ja lehmänpapu. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan kalastusta ja käsityöammatteja. Monet joutuvat muuttamaan työn perässä kaupunkeihin ja ulkomaille.


title: Barouélin piiri

text: Barouélin piiri () on paikallishallintoalue Malin Ségoun alueella. Sen pinta-ala on 4 170 neliökilometriä. Asukkaita on 203 600 henkeä.


title: Barouélin piiri

text: Barouélin piiri rajoittuu pohjoisessa Ségoun ja idässä Blan piireihin sekä etelässä ja lännessä Koulikoron alueeseen. Pohjoisrajalla virtaa Nigerjoki. Seutu kuuluu Sahelin vyöhykkeeseen.


title: Barouélin piiri

text: Piiriin kuuluu 11 maalaiskuntaa: Barouéli, Boidié, Dougoufié, Gouendo, Kalaké, Konobougou, N’Gassola, Sanando, Somo, Tamani ja Tesserla. Hallinnollinen keskus on Barouéli. Kyliä on yhteensä 231. Asukkaat ovat etupäässä bambaroita, fulbeja, miniankoja, somonoja ja soninkeja. Vallitseva uskonto on islam.


title: Barouélin piiri

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, riisi, durra ja maissi sekä myytäväksi menevät maapähkinä, puuvilla ja vesimeloni. Kotieläimiä ovat naudat, aasit, lampaat, vuohet ja siipikarja. Lisäksi harjoitetaan käsityöammatteja ja kaupankäyntiä.


title: Ségoun alue

text: Ségoun alue () on hallintoalue Malin keskiosassa. Sen pinta-ala on 62 504 neliökilometriä. Asukkaita on 2 338 300 henkeä (vuonna 2009).


title: Ségoun alue

text: Ségoun alue rajoittuu pohjoisessa Mauritaniaan, koillisessa Timbuktun ja idässä Moptin alueisiin, kaakossa Burkina Fasoon, etelässä Sikasson ja lännessä Koulikoron alueisiin. Alue on etupäässä tasankoa, joka muuttuu etelässä Mandingon ylängöksi ja pohjoisessa Saharan autiomaaksi. Tärkeimmät vesistöt ovat Niger ja sen sivujoki Bani. Nigerin tulvatasanko käsittää yli 5 300 neliökilometrin laajuisen alueen. Hyötykaivannaisiin kuuluvat kaoliini ja bauksiitti.


title: Ségoun alue

text: Alueen eteläosa kuuluu Sudanin ja pohjoisosa Sahelin ilmastovyöhykkeisiin. Vuotuinen sademäärä on etelässä 550–750 ja pohjoisessa 150–350 millimetriä. Kasvillisuus vaihtelee etelän metsäsavannista pohjoisen pensasaroon.


title: Ségoun alue

text: Alue käsittää seitsemän piiriä: Barouéli, Bla, Macina, Niono, San, Ségou ja Tominian. Niihin kuuluu 115 maalaiskuntaa ja kolme kaupunkikuntaa: Niono, San ja Ségou. Kaupunkiväestön osuus on 8,6 %. Kyliä on yhteensä 2 203.


title: Ségoun alue

text: Alueella asuu 16,1 % Malin väestöstä. Asukastiheys on Bamakon ja Sikasson alueen jälkeen maan suurin, 36,3 henkeä neliökilometrillä. Yli puolet väestöstä elää jokien läheisyydessä. Asukkaat ovat bambaroita, miniankoja, boboja, soninkeja, bozoja, somonoja, fulbeja ja maureja. Puhutuimmat kielet ovat bambara (74,5 %), bobo (7,9 %), minianka (5,5 %), fulani (4,5 %), dogon (1,6 %) ja samo (1,0 %).


title: Ségoun alue

text: Alueen historiaan kuuluu Segun bambaravaltio, jonka Umar Tallin johtamat tukulorit valtasivat vuonna 1861. Ranskalaiset saapuivat alueelle vuonna 1890. Ségoun piiri perustettiin vuonna 1893 ja Ségoun alue vuonna 1960.


title: Ségoun alue

text: Ségousta on maantieyhteydet Bamakoon, Sikassoon ja Moptiin. Alueen 13 899 kilometrin pituisesta tieverkosta vain 806 kilometriä on asfaltoitu. Nigerillä on laivaliikennettä kolme kuukautta kestävän korkean veden ajan. Muuna aikana liikennöinti tapahtuu veneillä, ja ainoastaan Ségoussa ja Macinassa on satamalaiturit. Alueella on lanka- ja matkapuhelinverkot, mutta useissa maaseutupiireissä ei ole sähköä. Nigerjoella on Markalan säännöstelypato ja Office du Nigerin keinokastelukanavat ja Banijoella Talon säännöstelypato.


title: Ségoun alue

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi, hirssi, durra, maissi ja fonio. Myytäväksi viljeltyjen puuvillan, maapähkinän ja sokeriruo’on merkitys on vähentynyt, mutta niitä ovat korvanneet soija, teehibiskus, seesami ja vihannekset. Kotieläimiä ovat naudat, lampaat, vuohet, aasit, siat, hevoset, kamelit ja siipikarja. Ségoun alue on Malin suurin karjan viejä ulkomaille. Kalastuksen ja varsinkin kalanviljelyn merkitys on lisääntynyt. Ségouhun, Saniin, Pelenganaan ja Nionoon keskittynyt teollisuus jalostaa etupäässä maatalouden tuotteita. Lisäksi harjoitetaan käsityöammatteja ja kaupankäyntiä.


title: Ségoun alue

text: Vuonna 2009 alueella kävi koulua 63,4 % alakouluikäisistä (tytöistä 59,1 %), mikä on hieman alle Malin keskiarvon. Ségoussa toimii vuonna 2009 perustettu Malin ensimmäinen maaseutuyliopisto. Terveyspalveluihin kuuluvat aluesairaala, kahdeksan piiripoliklinikkaa ja 163 kunnallista terveyskeskusta.


title: Ségoun alue

text: Alueen matkailunähtävyydet ovat keskittyneet Nigerjoen varrelle sekä etelään Falon ja Timissan väliselle seudulle. Ségoussa järjestetään vuosittainen musiikkifestivaali Festival sur le Niger ja Markalassa somonokalastajien naamio- ja nukkefestivaali. Alueella on 21 majoituslaitosta (vuonna 2009), jotka sijaitsevat etupäässä Ségoussa ja Sanissa.


title: Mikko Suokas

text: Mikko Suokas (22. syyskuuta 1893 Kivennapa – 13. lokakuuta 1934 Kivennapa) oli suomalainen poliitikko. Hänen puolueensa oli Suomen Sosialidemokraattinen Puolue.


title: Mikko Suokas

text: Suokas toimi syyskuusta 1927 alkaen Viipurin läänin itäisen vaalipiirin kansanedustajana. Hän oli eduskuntavuosinaan jäsenenä sen pankkivaliokunnassa, perustuslakivaliokunnassa ja puolustusasiainvaliokunnassa. Hän kuoli lokakuussa 1934, kesken vaalikauden, jonka jälkeen hänen tilalleen eduskuntaan nousi Juho Kuittinen.


title: Mikko Suokas

text: Suokas toimi poliittisella urallaan myös presidentin valitsijamiehenä vaaleissa 1925 ja 1931 sekä puolueensa Viipurin läänin itäisen vaalipiirin piirisihteerinä vuosina 1924–1928. Ammatiltaan hän oli maanviljelijä.


title: Mikko Suokas

text: Suokkaan puoliso oli Aina Pussinen, jonka kanssa hän avioitui vuonna 1927.


title: Carin Bryggman

text: Carin Bryggman (5. huhtikuuta 1920 Helsinki – 7. huhtikuuta 1993 Turku) oli suomalainen sisustusarkkitehti.


title: Carin Bryggman

text:
Bryggman opiskeli Taideteollisessa oppilaitoksessa 1940–1944 (nyk. Aalto-yliopiston Taideteollinen korkeakoulu). Hän aloitti uransa työskentelemällä ensin Ruotsissa eri arkkitehtitoimistoissa ja sitten isänsä Erik Bryggmanin kanssa Turussa. Turkuun hän perusti vuonna 1949 myös oman sisustusarkkitehtitoimistonsa, ensimmäisenä naisena Suomessa.
Bryggman oli yli 40 vuoden ajan Turun linnan sisustusarkkitehti. Hän hoiti linnan restaurointia yhdessä isänsä kanssa ja suunnitteli linnaan runsaasti kiinto- ja irtokalusteita sekä valaisimia. Laajimpia muita töitä olivat Bryggmanin 1960-luvulla tekemät sisustussuunnitelemat Turun Sibelius-museoon ja Åbo Akademin kauppakorkeakouluun.


title: Carin Bryggman

text: Vuosikymmenien aikana Bryggmanin toteuttamiin erilaisiin julkisten tilojen toimeksiantoihin kuului hotelleja, ravintoloita, kahviloita, apteekkeja, myymälöitä, pankkeja, toimistotiloja ja näyttelyitä. Turun linnan ohella historiallisesti merkittäviä sisustussuunnittelutehtäviä olivat muun muassa Turun Akatemiatalo ja arkkipiispan virka-asunto. Bryggman suunnitteli sisustuksia ja kalusteita myös yksityisiin tiloihin.


title: Carin Bryggman

text: Bryggman sai valtion taideteollisuuspalkinnon vuonna 1982, Svenska kulturfondenin palkinnon vuonna 1986, Varsinais-Suomen liiton myöntämän Aurora-mitalin vuonna 1987 ja Turun kaupungin taidepalkinnon vuonna 1990. Hän oli sisustusarkkitehtien liiton SIO:n kunniajäsen.


title: Carin Bryggman

text: Carin Bryggmanin puoliso vuodesta 1952 oli sisustusarkkitehti Uolevi Nuotio. Avioliitto päättyi eroon vuonna 1961. Avioliiton aikana he työskentelivät yhteisessä toimistossa.


title: Paul McShane

text: Paul David McShane (s. 6. tammikuuta 1986 Kilpedder, Irlanti) on irlantilainen jalkapalloilija, pelipaikaltaan puolustaja. Hän solmi vuonna 2015 kolmevuotisen sopimuksen Englannin mestaruussarjassa pelaavan Readingin kanssa.


title: Paul McShane

text: Seuratasolla Englannin toiseksi korkeimman sarjatason Hull Cityä edustava McShane valittiin Irlannin joukkueeseen vuoden 2012 jalkapallon EM-kilpailuihin, loukkaantuneen Kevin Foleyn korvaajaksi.


title: Neville Bulwer-Lytton

text: Neville Stephen Bulwer-Lytton, Lyttonin kolmas jaarli, OBE (6. helmikuuta 1879 Kalkutta, Intia – 9. helmikuuta 1951 Ranska) oli brittiläinen sotilas ja taidemaalari.


title: Neville Bulwer-Lytton

text: Bulwer-Lyttonin isä Robert Lytton oli Lyttonin ensimmäinen jaarli. Neville meni vuonna 1899 naimisiin Wentworthin paronitar Judith Bluntin kanssa, ja pari sai kolme lasta. Bulwer-Lytton esitteli maalauksiaan vuosina 1900–1940 useissa gallerioissa, muun muassa Lontoon kuninkaallisessa akatemiassa. Hän oli jeu de paumessa kansainvälisen tason taitaja ja voitti olympiapronssia kaksinpelistä Lontoossa 1908. Bulwer-Lytton palveli ensimmäisessä maailmansodassa länsirintamalla Sommen ja Amiensin taisteluissa saaden Ranskan hallitukselta kunniamerkin. Hän erosi ensimmäisestä vaimostaan vuonna 1923 ja nai vielä myöhemmin Alexandra Fortelin, jonka kanssa hän sai yhden tyttären. Bulwer-Lytton sai vuonna 1947 jaarlin tittelin hänen veljensä kuoltua, ja vuonna 1951 hän kuoli itse 72 vuoden iässä.


title: Najef bin Abdul Aziz

text: Najef bin Abdul Aziz Al Saud (), joskus myös Naif, (1934 – 16. kesäkuuta 2012) oli Saudi-Arabian kruununprinssi ja maan pitkäaikainen sisäministeri.


title: Najef bin Abdul Aziz

text: Najefia pidettiin veljeään kuningas Abdullahia vanhoillisempana. Hänet nimitettiin kruununprinssiksi syksyllä 2011 toisen veljensä Sultan bin Abdul Azizin kuoltua.


title: Antoine Rebetez

text: Antoine Rebetez (1897 – ?) oli sveitsiläinen telinevoimistelija ja olympiamitalisti. Hän osallistui Pariisin olympialaisissa 1924 yhdeksään eri lajiin, joista hän voitti kaksi mitalia. Rebetez sai pronssia sekä joukkuekilpailusta että hevoselta, jonka lisäksi hän muun muassa sijoittui rekillä neljänneksi.


title: Gerrit Jannink

text: Gerrit Jan Arnold Jannink (1. joulukuuta 1904 Enschede – 7. maaliskuuta 1975 Ross-on-Wye, Yhdistynyt kuningaskunta) oli alankomaalainen maahockeypelaaja ja olympiamitalisti. Hän edusti seuratasolla amsterdamilaista AH&BC:tä. Jannink osallistui Amsterdamin olympialaisiin 1928, joissa hän pelasi neljä ottelua ja teki kaksi maalia. Alankomaat voitti turnauksesta hopeamitalin.


title: Pidä musta kiinni

text: Pidä musta kiinni on suomalaisen Meiju Suvaksen studioalbumi vuodelta 1983.


title: Pidä musta kiinni

text: ”Pidä musta kiinni” -kappaletta on käytetty vuonna 2012 Teflon Brothersin ”Seksikkäin jäbä” -kappaleessa.


title: Saksan presidentinvaalit 1932

text: Saksan presidentinvaalit 1932 järjestettiin 13. maaliskuuta ja toinen kierros 10. huhtikuuta. Ne olivat toiset ja viimeiset suorat vaalit valtakunnanpresidentin virkaan Weimarin tasavallassa. Paul von Hindenburg valittiin toiselle kaudelle hänen voitettuaan toisella kierroksella vastaehdokkaansa Adolf Hitlerin.


title: Saksan presidentinvaalit 1932

text: Weimarin tasavallassa presidentin asema oli vahva, ja Hindenburgin rooli kansallissosialistisen puolueen valtaannousussa oli merkittävä.


title: Saksan presidentinvaalit 1932

text: Vaalivuonna Hindenburg oli 84-vuotias ja huonokuntoinen. Hän ei ollut koskaan tavoitellut innokkaasti polliittisia virkoja, mutta suostui pyrkimään toiselle kaudelle, koska muussa tapauksessa Hitlerin voitto olisi ollut todennäköinen. Edelliset vaalit oikeiston ehdokkaana voittanut Hindenburg sai tällä kertaa tuekseen keskustan ja maltillisen vasemmiston, joita yhdisti vastenmielisyys Hitleriä kohtaan. Hindenburgin politiikka ensimmäisellä kaudellaan oli ollut maltillisempaa kuin keskusta ja vasemmisto olivat alun perin pelänneet, joten häneen luotettiin nyt aiempaa enemmän.


title: Saksan presidentinvaalit 1932

text: Vaikka Hitler hävisi toisella kierroksella, hän nousi valtionpäämieheksi kaksi vuotta myöhemmin Hindenburgin kuoltua. Hän lakkautti presidentinviran ja perusti sen tilalle uuden tittelin: "Führer und Reichskanzler" (”Johtaja ja Valtakunnankansleri”).


title: Saksan presidentinvaalit 1932

text: Vuoden 1932 vaalit olivat viimeinen kerta, jolloin Saksan presidentti valittiin suoralla kansanvaalilla. Nykyisen lain mukaan liittopresidentin valitsevat liittopäivien ja osavaltioiden edustajat.


title: George Oliver (golfaaja)

text: George Charles Oliver (18. tammikuuta 1883 – 20. elokuuta 1965 Tampa) oli yhdysvaltalainen golfaaja ja olympiamitalisti. Hänen seuransa oli Birmingham Country Club.


title: George Oliver (golfaaja)

text: Oliver osallistui St. Louisin olympialaisiin 1904, joissa hän putosi henkilökohtaisessa kilpailussa karsinnassa, mutta sai joukkuepelistä pronssia. Hän pelasi joukkuekilpailussa molemmat kierroksensa yli sadan lyönnin, mutta kisassa oli mukana vain kolme joukkuetta, joten Oliverin joukkue United States Golf Association sai mitalin. Oliverin pelitaidot paranivat myöhemmin, ja vuonna 1909 hän sijoittui toiseksi eteläisen USA:n amatöörimestaruuskisoissa.


title: Meiju (albumi)

text: Meiju on suomalaisen Meiju Suvaksen studioalbumi vuodelta 1982.


title: George Oliver

text: George Oliver on ainakin seuraavien henkilöiden nimi:


title: Carlo Agostoni

text: Carlo Agostoni Faini (23. maaliskuuta 1909 Milano – 25. kesäkuuta 1972 México, Meksiko) oli italialainen miekkailija ja olympiavoittaja.


title: Carlo Agostoni

text: Agostoni oli vuonna 1928 voittamassa kalvan joukkuekilpailun olympiakultaa Amsterdamissa pidetyissä kisoissa. Hän sai samasta lajista hopeaa EM-kisoissa 1930 ja olympialaisissa 1932 sekä 1948. Agostoni sai joukkuekilpailusta MM-kisoissa kultaa 1937 ja pronssia 1938. Henkilökohtaisella tasolla hän saavutti muun muassa olympiapronssia 1932 sekä kolme Italian-mestaruutta.


title: U-237 (yhtye)

text:
U-237 oli Porilainen punk-yhtye. Yhtye toimi vuosina 1982–1985. Yhtyeen tyyli oli hardcore-punkkia joskin mukana oli yrityksiä kokeilevampaankin ilmaisuun.
U-237:n perustivat Teemu Lehtonen ja Jari Grönholm. Basistiksi tuli Kai Granholm. Solistiksi löydettiin etsiskelyn ja kokeilujen jälkeen Janne Raita. Yhtye äänitti demoaa "Laser studio -master" Ulvilan Laser-studiolla kun basisti Granholm riitautui Grönholmin kanssa ja poistui bändistä. Tilalle basistiksi saatiin Jukka Uusisalo. Myöhemmin Pertti Palonen täydensi miehitystä kitaristina.
Yhttye yritti saada singleä julkaistuksi Propaganda Recordsille mutta viime hetkellä yhtyeen master yliäänitettiin, Laser-studiolla.


title: Tottakai

text: Tottakai on suomalaisen Meiju Suvaksen studioalbumi vuodelta 1984.


title: Hollywood (kirja)

text: Hollywood on Charles Bukowskin vuonna 1989 julkaistu viides romaani. Teos perustuu Bukowskin kokemuksiin "Baarikärpänen"-elokuvan käsikirjoittajana, mutta päähenkilönä kirjassa on Bukowskin aiemmista romaaneista tuttu omaelämäkerrallinen alter ego Henry Chinaski. Teos on omistettu "Baarikärpäsen" ohjanneelle Barbet Schroederille, joka esiintyy kirjassa nimellä Jon Pinchot.


title: Hollywood (kirja)

text: Myös muut kirjan henkilöt esiintyvät muunnetuin nimin. Selkeästi tunnistettavia henkilöitä ovat muun muassa "Baarikärpäsen" pääosakaksikko Mickey Rourke ja Faye Dunaway, ranskalainen elokuvaohjaaja Jean-Luc Godard, saksalainen elokuvaohjaaja Werner Herzog sekä kirjailija Norman Mailer.


title: Hollywood (kirja)

text: Teoksen julkaisi suomeksi WSOY 1992. Suomentajana toimi Kristiina Rikman.


title: Rakkauden huoneet

text: Rakkauden huoneet on suomalaisen Meiju Suvaksen studioalbumi vuodelta 1986.


title: Pure mua

text: Pure mua on suomalaisen Meiju Suvaksen studioalbumi vuodelta 1992.


title: Wimbledonin tennisturnaus 2012

text: Vuoden 2012 Wimbledonin tennisturnaus pelattiin 25. kesäkuuta – 8. heinäkuuta 2012 Wimbledonissa, Lontoossa. Naisten kaksinpelin puolustava mestari oli Petra Kvitová ja miesten kaksinpelin Novak Đoković. Naisten mestaruuden voitti yhdysvaltalainen Serena Williams, joka ylsi saavutukseen viidennen kerran urallaan. Finaalissa hän kukisti puolalaisen Agnieszka Radwańskan. Yhdessä sisarensa Venusin kanssa Williams vei nimiinsä myös naisten nelinpelin mestaruuden. Miesten turnauksen voitti Sveitsin Roger Federer, joka kohtasi loppuottelussa britannialaisen Andy Murrayn. Kyseessä oli Federerin seitsemäs mestaruus Wimbledonin kaksinpelissä.


title: Wimbledonin tennisturnaus 2012

text: Miesten nelinpelin voitto meni Jonathan Marraylle ja tanskalaiselle Frederik Nielsenille. Kaksikko oli päässyt mukaan pääsarjaan villillä kortilla. Voiton myötä Marraysta tuli ensimmäinen miesten nelinpelimestaruuteen yltänyt brittipelaaja 76 vuoteen. Sekanelinpelissä mestaruuden ottivat yhdysvaltalaiset Mike Bryan ja Lisa Raymond.


title: Wimbledonin tennisturnaus 2012

text: Turnauksesta jäivät naisten puolella pois Ranskan avoimissa puolivälieriin päässyt Kaia Kanepi jalkavamman vuoksi sekä Andrea Petkovic nilkkavamman vuoksi. Miehistä turnaukseen ei osallistunut Gaël Monfils polvivamman vuoksi.


title: Wimbledonin tennisturnaus 2012

text: Turnauksen suurin yllätys nähtiin miesten toisen kierroksen ottelussa, kun Wimbledonin kaksinkertainen mestari Rafael Nadal hävisi maailmanlistan sijalla 100 olleelle Lukáš Rosolille viiden erän kamppailussa. Rosol ei ollut aiemmin päässyt edes Wimbledonin pääsarjaan. Viimeksi Nadal putosi jatkosta Grand Slam -turnauksessa näin aikaisessa vaiheessa vuonna 2005. Kolmannella kierroksella Roger Federerille oli käydä samalla tavalla, kun Julien Benneteau voitti kaksi ensimmäistä erää häntä vastaan. Kolmannella kierroksella nähtiin Wimbledonin kaikkien aikojen toiseksi pisin ottelu, kun Marin Čilić voitti Sam Querreyn viidessä tunnissa ja 31 minuutissa luvuin 7–6(6), 6–4, 6–7(2), 6–7(3), 17–15. Viimeinen erä kesti yli kaksi tuntia.


title: Wimbledonin tennisturnaus 2012

text: Naisten puolella kolmannella kierroksella Jaroslava Švedova kukisti Sara Erranin ottelussa, jonka ensimmäisessä erässä Švedova voitti kaikki pallot. Tämä oli ensimmäinen kerta Grand Slam -turnausten historiassa, kun pelaaja on kyennyt ”kultaiseen erään” ( eli pelaamaan erän häviämättä vastustajalle ainoatakaan palloa.


title: Saundi

text: Saundi eli soundi eli sointi on jazz-, pop- ja iskelmämusiikissa käytettävä termi, jolla tarkoitetaan tietylle esittäjälle tai esittäjäryhmälle luonteenomaista sointikuvaa. Sen syntyyn vaikuttavat useat eri tekijät, esim. äänenmuodostus ja -toisto, sovitustekniikka ja esitystapa.


title: Resident Evil 6

text: Resident Evil 6 on Capcomin kehittämä "Resident Evil" -pelisarjaan kuuluva kolmannen persoonan ammunta- ja toimintaseikkailupeli. Capcom julkaisi pelin PlayStation 3:lle ja Xbox 360:lle lokakuussa 2012 sekä Microsoft Windowsille marraskuussa. Syksyllä 2016 peli julkaistaan myös PlayStation 4:lle ja Xbox Onelle. Pelin demo julkaistiin 18. syyskuuta 2012.


title: Resident Evil 6

text: Pelissä on neljä skenaariota ja neljä hahmoa – Leon S. Kennedy, Chris Redfield, Jake Muller ja Ada Wong. Jokaisella hahmolla on partneri, mikä mahdollistaa kaksinpelin. Pelissä on mukana myös kahdesta edeltäjästään tuttu The Mercenaries -pelimuoto.


title: Suomi yleisurheilun Euroopan-mestaruuskilpailuissa 2012

text: Suomi osallistui vuonna 2012 yleisurheilun EM-kilpailuihin 21. kerran. Suomen Urheiluliitto valitsi Helsingin kisoihin 61 urheilijaa.


text: Joukkue valittiin niistä urheilijoista, jotka saavuttivat kisojen kovemman rajan tai urheiluliiton keveämmän SUL-rajan..


text: Suomi sai kisoissa yhden mitalin keihäänheittäjä Ari Mannion saavutettua pronssia.


text: Suomen joukkue yleisurheilun Euroopan-mestaruuskilpailuihin julkistettiin 17. kesäkuuta 2012 ja sitä täydennettiin 18. kesäkuuta 2012. SUL valitsi joukkueeseen 61 urheilijaa.


text: Miehet:


text: Naiset:


title: Rebecca Saunders

text: Rebecca Saunders (s. 1967 Lontoo) on brittiläinen säveltäjä. Hän opiskeli Edinburghin yliopistossa pääaineinaan viulunsoitto ja sävellys. Vuosina 1991–1994 hän opiskeli Wolfgang Rihmin johdolla sävellystä Saksassa, ja sen jälkeen hän sai siitä tohtorinarvon Edinburghin yliopistosta, jossa häntä opetti Nigel Osborne. Saunders on voittanut useita palkintoja teoksillaan, ja hänen monista sävellyksistään on tehty levytyksiä. Tuotantoon kuuluvat muiden muassa "Chroma" ja "Stirrings Still I" ja "II". Saunders asuu Berliinissä.


title: Kilpakosijat (vuoden 1946 elokuva)

text: Kilpakosijat () on Gregory Ratoffin ohjaama yhdysvaltalainen Technicolor-menetelmällä tehty elokuvamusikaali, joka sai ensi-iltansa vuonna 1946. Musikaalin pääosissa ovat Maureen O'Hara, Dick Haymes ja Harry James. Betty Grable teki elokuvassa cameoroolin.


title: Kilpakosijat (vuoden 1946 elokuva)

text: "Kilpakosijat" pohjautuu samannimiseen tarinaan, jonka on kirjoittanut Bert Granet. "Kilpakosijat" -elokuva sai ensi-iltansa kotimaassaan 17. toukokuuta 1946 Los Angelesissa ja 24. toukokuuta 1946 New Yorkissa. Suomen ensi-ilta oli 9. joulukuuta 1949. "Kilpakosijat" on 20th Century Foxin tuottama.


title: Laulaja Venetsiasta

text: Laulaja Venetsiasta () on Lloyd Baconin ohjaama yhdysvaltalainen musikaali-/komediaelokuva, joka sai ensi-iltansa vuonna 1935. Musikaalikomedian pääosissa ovat Dick Powell, Joan Blondell ja Adolphe Menjou. Sivurooleissa ovat muun muassa Louise Fazenda, William Gargan ja George Barbier.


title: Laulaja Venetsiasta

text: "Laulaja Venetsiasta" pohjautuu Sig Herzigin, E. Y. Harburgin ja Hanns Krälyn tarinaan, josta Warren Duff ja Sig Herzig laativat käsikirjoituksen. "Laulaja Venetsiasta" sai ensi-iltansa Yhdysvalloissa 27. heinäkuuta 1935. Suomen ensi-ilta oli 1. toukokuuta 1936. Warner Bros. -studio tuotti "Laulaja Venetsiasta" -elokuvan.


title: Broken Bridges – Takaisin kotiin

text: Broken Bridges – Takaisin kotiin ("Broken Bridges") on yhdysvaltalainen draamaelokuva vuodelta 2006. Pääosissa Toby Keith, Kelly Preston, Burt Reynolds ja Lindsay Haun. Elokuva kertoo palaamisesta kotiseudulle ja omaisten luo. Elokuva on draama-musiikkielokuva.


title: Taikavoima silmien

text: Taikavoima silmien on suomalaisen Meiju Suvaksen studioalbumi vuodelta 2001.


title: Sydänmyrsky (albumi)

text: Sydänmyrsky on suomalaisen Meiju Suvaksen studioalbumi vuodelta 1998.


title: Sukella sieluun asti

text: Sukella sieluun asti on suomalaisen Meiju Suvaksen studioalbumi vuodelta 1996.


title: Hokkuspokkus (albumi)

text: Hokkuspokkus on suomalaisen Meiju Suvaksen studioalbumi vuodelta 1995.


title: NeverSeconds

text: NeverSeconds on kouluruokailuaiheinen ruokablogi, jonka perusti keväällä 2011 yhdeksänvuotias skotlantilainen koululainen Martha Payne. Blogissa julkaistaan kuvia ja arvioita kouluruoka-annoksista. Blogi tuli suosituksi, ja sinne on lähetetty kuvia eri puolilta maailmaa.


title: NeverSeconds

text: Blogi sai viestimissä julkisuutta erityisesti sen jälkeen, kun viranomaiset halusivat kieltää tyttöä kuvaamasta oman koulunsa ruoka-annoksia. Kiellosta noussut kohu sai kuitenkin viranomaiset perumaan päätöksen. Myös koulun ruoan tasoa nostettiin, ja hedelmien ja vihannesten mitätön määrä muutettiin vapaaksi. Kouluruokailun parantamisen hyväksi toiminut julkkiskokki Jamie Oliver on antanut Twitterissä tukensa blogille.


title: NeverSeconds

text: Suomalaisiakin kouluruoka-annoksia blogissa on ollut, ja Payne on ihastellut ruoan laatua ja varsinkin sitä, että ruoka on maksutonta.


title: NeverSeconds

text: Blogin avulla Payne on kerännyt rahaa Afrikan lapsille. 15. kesäkuuta 2012 päivätyssä bloggauksessa hän kertoo, että keittolan saamiseksi Malawiin on koossa 45 889,46 puntaa.


title: Ystäväsi aina

text: Ystäväsi aina on suomalaisen Meiju Suvaksen studioalbumi vuodelta 1994.


title: Kaunotar ja kulkuri (Meiju Suvaksen albumi)

text: Kaunotar ja kulkuri on suomalaisen Meiju Suvaksen studioalbumi vuodelta 1993.


title: Sydän tietää

text: Sydän tietää on suomalaisen Meiju Suvaksen studioalbumi vuodelta 1990.


title: Missä milloin vaan

text: Missä milloin vaan on suomalaisen Meiju Suvaksen studioalbumi vuodelta 2012.


title: Korjun paliskunta

text: Korjun paliskunta () on myönnytyspaliskunta () Ylitornion ja Pajalan kunnissa Ruotsissa. Alue kattaa 2349 hehtaaria. Nimi tulee lyhenyksestä Korpilompolo ja Juoksenki. Nimitys "sameby" Ruotsissa vastaa likimain paliskuntaa Suomessa.


title: Smarties

text: Smarties on makeinen, jossa värikäs päällyste ja sisällä suklaata. Smarties-makeiset ovat suuressa suosiossa Kanadassa, Isossa-Britanniassa, Irlannissa, Australiassa, Espanjassa, Kreikassa ja Etelä-Afrikassa. Niiden kehittämisen aloitti H.I. Rowntree & Co. vuonna 1882. Nykyään Smartiesia valmistaa Nestle.


title: Smarties

text: Smartiesit ovat pyöreän linssin muotoisia, läpimitaltaan 5 mm korkeita ja 15 mm leveitä. Niitä on saatavilla kahdeksaa eri väriä: punaista, oranssia, keltaista, vihreää, sinistä, violettia, vaaleanpunaista ja ruskeaa. Joissakin maissa tosin siniset Smartiet on korvattu valkoisilla.


title: Smarties

text: Rowntree's-makeisyritys valmisti "Chocolate Beans" -suklaapapuja jo vuodesta 1882 lähtien Yorkissa, Englannissa. Kyseinen tuote uudelleennimettiin "Smarties Chocolate Beansiksi" vuonna 1937. Vuonna 1977 Rowntrees pakotettiin kuitenkin poistamaan kaksi sanaa (chocolate ja beans) tuotteensa nimestä noudattaakseen standardeja vaatimuksia, sillä sana "beans" (pavut) katsottiin harhaanjohtavaksi. Sen jälkeen nimeksi vaihtui "Milk Crisp Sugar Shell". Myöhemmin se uudelleennimettiin "Smartiesiksi".


title: Smarties

text: Smarties-makeisia ei valmisteta enää Yorkissa. Tuotanto on siirretty sieltä Saksaan, jossa kolmasosa tuotannosta oli jo valmiiksi. Euroopan ulkopuolella Nestlen suurin Smarties-makeistehdas on Kanadassa, jossa Nestle on valmistanut Smartieseja jo vuodesta 1918.


title: Smarties

text: Ensimmäisten Smarties-värien joukossa olivat vaaleanruskeat Smarties-makeiset. Ne korvattiin vuonna 1988 sinisellä Smartiella. Ennen vuotta 1958 tummanruskeat Smarties-makeiset maistuivat suklaalta, kun taas vaaleanruskea maistui kahvilta. Oranssien Smarties-makeisten suklaa oli, ja Iso-Britanniassa on edelleenkin, appelsiininmakuista.


title: Smarties

text: Vuonna 2006 tiedotettiin, että Nestle aikoo poistaa kaikki keinotekoiset väriaineet Smarties-makeisista Iso-Britanniassa, johtuen siitä kun kuluttajat olivat huolissaan kemiallisten väriaineiden vaikutuksesta lasten terveydelle. Nestle päätti korvata kaikki keinotekoiset väriaineet luonnollisilla, mutta koska heillä ei ollut käytössä sinistä luonnollista väriainetta, siniset Smartiet poistettiin valikoimasta. Tämä aiheutti myös harhaluuloja, että ainoastaan siniset Smartiet olisivat aiheuttaneet lapsiin hyperaktiivisuutta. Niiden tilalle tulivat valkoiset Smartiet. Valkoiset Smartiet kuitenkin vedettiin myöhemmin pois markkinoilta ja siniset Smartiesit otettiin Iso-Britanniassa takaisin valikoimaan helmikuussa 2008, käyttäen niiden väriaineena syanobakteeri Spirulinasta tuotettua väriainetta.


title: Smarties

text:
Kanadassa keinotekoiset väriaineet poistettiin Smartieseista maaliskuussa 2009. Uusi kokoelma sisälsi keltaisen, ruskean, oranssin, punaisen, vihreän, vaaleanpunaisen ja purppuran värisiä makeisia. Siniset Smartiet tulivat sielläkin takaisin valikoimaan toukokuussa 2010.
Punaisten Smartiesien väriaine valmistettiin ennen kokenillikirvasta. Väri valmistettiin uuttamalla naaraspuolisista kokenillikirvoista. Iso-Britanniassa punaiset Smartiet värjätään nykyisin punakaalista saatavalla väriaineella. Tästä huolimatta ne eivät kuitenkaan ole sopivia kasvissyöjille, koska ne sisältävät heraa, joka on tuotettu maidosta eläinperäisen juoksutteen avulla.


title: Sirohiirihaukka

text: Sirohiirihaukka ("Buteo albonotatus") on tumma hiirihaukkojen sukuun kuuluva haukkalaji.


title: Sirohiirihaukka

text: Sirohiirihaukan höyhenpeitteen väri vaihtelee yksilöittäin. Se on joskus tasaisen musta (pyrstöä ja siipien reunoja lukuun ottamatta) ja joskus tummahko ja savenharmaan sävyinen. Pyrstö on pohjaväriltään musta, mutta siinä on lisäksi valkoinen poikkiraita ja kuvioita. Siivet ovat alta puoliksi mustat ja puoliksi valkoiset, siiven reuna on valkoinen. Jalat ja nokka ovat keltaiset. Aikuiset ja nuoret linnut ovat pyrstöä, joka on nuoremmilla yksilöillä harmaa ja kapea, lukuun ottamatta samanlaisia. Naaraat ovat hieman kookkaampia kuin koiraat.


title: Sirohiirihaukka

text: Sirohiirihaukka kasvaa 45–55 senttimetriä pitkäksi ja painaa 610–940 grammaa. Aikuisen yksilön siipien kärkiväli on 120–140 senttimetriä.


title: Sirohiirihaukka

text: Sirohiirihaukkaa tavataan Lounais-Yhdysvalloissa (Keski-Arizonassa, eteläisessä New Mexicossa, Kaliforniassa ja Länsi-Texasissa). Se talvehtii Keski-Amerikassa. Se elää lauhkealla vyöhykkeellä alavilla alueilla, joilla kasvaa harvakseltaan metsää: tyypillisiä elinalueita ovat metsäiset kanjonit, puiden reunustamat joet ja korkeakasvuiset lehtimetsät. Kokonaisuudessaan sirohiirihaukan esiintymisnalue on alle 20 000 neliökilometrin laajuinen.


title: Sirohiirihaukka

text: Sirohiirihaukan ruokavaliosta ei tiedetä kovin paljoa. Varmaa kuitenkin on, että se syö pieniä selkärankaisia, kuten oravia, varpuslintuja, pieniä liskoja, sammakoita ja joskus pieniä kaloja.


title: Sirohiirihaukka

text: Sirohiirihaukka tekee pesänsä isoon puuhun 25–100 metrin korkeuteen joko pensaikkojen reunustamien jokien rantatörmille, vuoristojen sekametsiin tai suojaisten havumetsien pohjoisille rinteille, jossa lämpimien kesien ilmanala on viileämpi kuin muualla. Suurikokoinen männyn- ja tammenoksista tehty pesä on vuorattu tuorein sammalin, kaarnoin, puunlehdin ja havunneuloin. Uros houkuttelee naarasta tekemällä lennossa silmukoita, rullia ja nopeita syöksähdyksiä maahan. Lopuksi se tekee akrobaattisen parittelutanssin. Sirohiirihaukka munii vuosittain 1–3 munaa, jotka ovat ylhäältä valkoisia ja alhaalta harmaansinisiä. Munat ovat lähes aina kuviottomia. Lajin arvioidaan olevan yksiavioinen. Poikaset kasvavat ensimmäisen viikon ajan melko hitaasti ja seuraavat kaksi viikkoa nopeasti. Pesintäaikana sekä naaras että koiras ruokkivat ja suojelevat poikasia.


title: Jean Piot

text: Jean Piot (10. toukokuuta 1890 Saint-Quentin – 15. joulukuuta 1961 La Sauvetat) oli ranskalainen miekkailija ja olympiavoittaja.


title: Jean Piot

text: Piot osallistui ensimmäisiin olympialaisiinsa Amsterdamissa 1928, jolloin hän kuului maansa viidenneksi sijoittuneeseen säiläjoukkueeseen. Hän voitti Los Angelesin kisoista 1932 kultaa sekä floretin että kalvan joukkuekilpailusta, jonka lisäksi hän osallistui säilän henkilökohtaiseen kilpailuun. Piot oli voittamassa kalvan joukkuekisasta EM-kultaa Varsovassa 1934 ja kilpaili vielä 46-vuotiaana Berliinin olympialaisissa 1936 säilässä henkilökohtaisessa ja joukkuekilpailussa.


title: Jean Piot

text: Jean oli miekkailija Maurice Piot'n setä.


title: Daniel Wass

text: Daniel Wass (s. 31. toukokuuta 1989 Gladsaxe, Tanska) on tanskalainen jalkapalloilija. Hän edustaa espanjalaista Valencia CF joukkuetta. Wassin pelipaikka on oikea keskikentän pelaaja, mutta joskus hän pelaa oikeaa laitahyökkääjää.


title: Daniel Wass

text: Wass aloitti peliuransa BK Avartan juniorijoukkueessa, mutta ammattilaisura lähti liikkeelle Brøndbyssä vuonna 2007. Wassin debyyttikausi seurassa alkoi hyvin, mutta päättyi ennenaikaisesti loukkaantumisen vuoksi. Kaudella 2008/09 hän vakiinnutti paikkansa joukkueen oikeana laitapuolustajana Brøndbyn sijoittuessa Tanskan Superliigassa kolmanneksi. Syyskaudella 2009/10 Wass pelasi lainalla norjalaisessa Fredrikstadissa. Seuran uusi päävalmentaja Tom Nordlie ei nähnyt Wassille kuitenkaan tulevaisuutta seurassa ja hän palasi takaisin Brøndbyyn. Wass jatkoi uraansa tanskalaisseurassa ja Henrik Jensenin alaisuudessa hän sai vahvempaa roolia laitalinkkinä ja hyökkäyssuunnan pelaajana. Kauden 2010/11 jälkeen Wass teki viisivuotisen sopimuksen portugalilaisseura SL Benfican kanssa. Joukkue kuitenkin lainasi hänet heti kesällä ranskalaiseen Évianiin. Wassin vastuu jäi vähäiseksi Bernard Casonin alaisuudessa, mutta hyvät esitykset vaihtomiehenä ja Pablo Correan tulo seuran päävalmentajaksi nostivat Wassin seuran avauskokoonpanoon. Évianissa Wass pelasi lähinnä oikeana laitapuolustajana. Kauden jälkeen Wass teki nelivuotisen sopimuksen Évianin kanssa.


title: Daniel Wass

text: Wass edusti Éviania kolme kautta ja pelasi vaihtelevassa roolissa sekä puolustajana että keskikenttäpelaajana. Évianin pudottua Ranskan liigasta kauden 2014/15 päätteeksi, tanskalainen siirtyi Celta Vigoon kolmivuotisella sopimuksella.


title: Daniel Wass

text: Wass on edustanut ammattilaisurallaan lisäksi tanskalaisia Brøndbytä (2007–2011) ja Fredrikstadia (lainalla 2009). Hän teki ensiesiintymisensä Tanskan maajoukkueessa vuonna 2011, ja tuli valituksi 2012 EM-kilpailuihin.


title: Maurice Piot

text: Maurice Fernand Piot (14. heinäkuuta 1912 Saint-Quentin – 22. toukokuuta 1996 Pariisi) oli ranskalainen miekkailija ja olympiamitalisti.


title: Maurice Piot

text: Piot oli voittamassa hopeaa MM-kilpailuissa 1950 säilän joukkuekilpailusta ja sai samasta lajista olympiapronssia Helsingin kisoissa 1952. Hän oli olympiamitalin voittaessaan 40-vuotias. Myös Mauricen setä Jean oli miekkailija.


title: Teräkalat

text: Teräkalat ("Notopteridae") on arapaimakloihin kuuluva heimo. Heimon lajeja tavataan trooppisesta Afrikasta ja Kaakkois-Aasiasta makeista ja murtovesistä. Eräitä lajeja pidetään myös akvaarioissa.


title: Teräkalat

text: Teräkalojen heimoon kuuluu 4 sukua ja 8 lajia. Pienin laji teräkala ("Xenomystus nigri") kasvaa korkeintaan noin 15 cm pitkäksi, kun suurimmat lajit rengasteräkala ("Chitala chitala") ja jättiteräkala ("C. lopis") voivat saavuttaa 150 cm:n pituuden. Ruumiinrakenteeltaan heimon lajit ovat pitkulaisia ja suippenevat pyrstöä kohden. Erityisesti "Chitala"-suvun kalojen selkä on korkea. Teräkaloijen pyrstöevä on yhtynyt pitkään peräevään ja kalat liikkuvat vedessä peräeväänsä heiluttamalla. Selkäevä sen sijaan on pieni ja sulkamainen tai puuttuu kokonaan. Vatsaevät ovat pienet tai puuttuvat. Teräkalojen suomut ovat pienet ja kalat ovat pohjaväriltään yleensä harmaita ja ruumiissa on usein tummempia laikkuja.


title: Teräkalat

text: Teräkaloilla on erikoistunut uimarakko. Ne voivat ottaa kiduksillaan happea vedestä, mutta uimarakko on suuri ulottuen lähes koko kalan ruumiinpituudelle ja haaroittunut. Jos veden happipitoisuus on alhainen teräkalalajit voivat käydä hengittämässä happea ilmasta veden pinnan yläpuolelta.


title: Teräkalat

text: Teräkalalajit elävät pääosin makeissa vesissä, joskin eräitä lajeja on tavattu myös murtovesistä. Afrikassa ne elävät päiväntasaajan läheisyydessä trooppisessa Länsi-Afrikassa. Aasiassa Niiden levinneisyys ulottuu Intiasta Borneoolle, Sumatralle ja Jaavalle. Teräkalat voivat elää sekä virtaavissa vesissä, kuten puroissa ja joissa, että seisovissa vesissä kuten soilla.


title: Teräkalat

text: Varsinkin pienimpiä heimon lajeja pidetään akvaarioissa ja lisäksi teräkalat ovat levinniesyysalueellaan tärkeitä ruokakaloja.


title: Jean Hoffman

text: Jean Hoffman (29. syyskuuta 1893 Bryssel – ?) oli belgialainen vesipalloilija ja olympiamitalisti. Hän osallistui Tukholman olympialaisiin 1912, joista Belgian joukkue voitti pronssia.


title: Korian rautatiesilta (1870)

text: Korian rautatiesilta on vuonna 1870 valmistunut teräksinen kolmijänteinen ristikkosilta entisen Elimäen kunnan Korialla, nykyisessä Kouvolassa. Siltapaikalla Kymijoen ylittää nykyään kolme siltaa: teräsbetoninen nykyinen ratasilta vuodelta 1925, maantiesilta vuodelta 1985 ja niiden välissä vuonna 1870 valmistunut rautasilta kevyen liikenteen käytössä.


title: Korian rautatiesilta (1870)

text: Liikenneviraston museosiltakokoelmassa siltaa kutsutaan Korian sillaksi, ja Tiehallinnon siltaluettelossa sen nimi on Korian silta (vanha).


title: Korian rautatiesilta (1870)

text: Korian vanha rautasilta valmistui osana Riihimäki–Pietari-rataa aikana, jolloin lähes kaikki rautatiesillat tehtiin puusta. Pietariin johtaneella radalla oli myös toinen rautasilta, Kirkkosaaren kääntösilta Viipurissa.


title: Korian rautatiesilta (1870)

text: Silta kuuluu Liikenneviraston museosiltoihin ja Korian kaksi rautatiesiltaa muodostavat kohteen, joka kuuluu valtakunnallisesti merkittäviin rakennettuihin kulttuuriympäristöihin Suomessa.


title: Korian rautatiesilta (1870)

text: Sillan kokonaispituus on 118,7 metriä ja hyötyleveys 4,5 metriä. Keskiaukon jänneväli on 63,8 metriä. Sillan kantavana rakenteena on kaideansas. Keskimmäiset jänne on tehty niin sanotusta englantilaisesta keittoraudasta, jonka valmistusmenetelmä kehitettiin vuonna 1784. Keittoraudan hiilipitoisuus on noin 0,1 prosenttia, sille on tyypillistä kerroksellinen rakenne, eikä se ole kovin tasalaatuista. Keittorauta taotaan tiiviiksi uunista ottamisen jälkeen. Korian sillan keskijänteen ristikon vinot sauvat on tehty litteistä rautasauvoista; jännevälin keskellä vinosauvat ovat ristikkäiset ja päissä yhdenkertaiset. Pystysauvat jakavat ristikon noin 1,8 metriä leveisiin niin sanottuihin nurkkaväleihin. Ristikon korkeus on noin 6,1 metriä, ja rata oli kaideansaan yläreunan tasolla. Ristikkokannattajien välillä oli poikittaispalkit, niiden päällä pituussuuntaiset hirret ja niiden päällä rata pölkkyineen. Pääkannattajien väli oli noin 3,5 metriä, joten sillalle mahtui vain yksi raide. Pääjänne oli rakenteeltaan ensimmäinen lajissaan ja jäi ilmeisesti myös ainoaksi. Se on Suomen vanhin rautainen ristikkorakenteinen silta. Keskijänne on koottu niittaamalla valmiiksi ja työnnetty paikoilleen. Reunajänteet, joiden pituus on 19,2 metriä, tehtiin alun perin puusta niin sanottuina Howe-tyyppisinä ristikoina, mutta ne korvattiin teräsristikoilla jo vuonna 1880.


title: Korian rautatiesilta (1870)

text: Sillassa on puinen kansi, joka nykyään on päällystetty asfaltilla. Sillan hyötyleveys oli kapea 4,5 m, joten siinä oli loppuaikoina liikennevalot yksikaistaisuuden takia. Samasta syystä silta korvattiin maantiekäytössä modernilla kaksikaistaisella Korian maantiesillalla vuonna 1985. Nykyään vuoden 1870 silta on kevyen liikenteen käytössä.


title: Korian rautatiesilta (1870)

text: Korian sillalla tapahtui teloituksia huhtikuun loppupuolella 1918. Korian sillalla teloitettiin 45 valkoista. Ammuttujen joukossa olivat Kymiyhtiön johtaja Gösta Björkenheim ja kirurgi Kaarlo Hjelt.


title: Korian rautatiesilta (1870)

text: Sillan kantokyky huolestutti rautatiehallitusta, joka pani toimeen vuonna 1922 suunnittelukilpailun uuden ratasillan rakentamiseksi.


title: Korian rautatiesilta (1870)

text: Sillan rinnalle rakennettiin toinen ratasilta, joka tuli valmiiksi suunniteltua myöhemmin ja avattiin liikenteelle virallisesti 23. syyskuuta 1925. Syynä viivästykseen oli keskiholvin telineen sortuminen. Kun kaksiraiteinen kaariholvisilta tuli valmiiksi, tehtiin aikaisemmasta rautatiesillasta maantiesilta vuonna 1926.


title: Korian rautatiesilta (1870)

text: Siltoja pommitettiin ankarasti toisessa maailmansodassa, mutta ne eivät kärsineet merkittäviä vaurioita. Vuoden 1870 sillasta meni lankutuksen läpi 500-kiloiseksi arvioitu, suutariksi jäänyt pommi.


title: Tuhkimo (täsmennyssivu)

text: Tuhkimo voi tarkoittaa ainakin seuraavia:


title: John Montgomery (ratsastaja)

text: John Carter "Jack" Montgomery (22. marraskuuta 1881 Elizabethtown, Kentucky – 7. kesäkuuta 1948 Washington (DC)) oli yhdysvaltalainen kenttä-, este- ja kouluratsastaja sekä poolonpelaaja.


title: John Montgomery (ratsastaja)

text: Montgomery osallistui Tukholman olympialaisissa 1912 ratsastuksessa samalla hevosella, Deceivellä, neljään eri lajiin. Hän sijoittui esteratsastuksen joukkuekilpailussa neljänneksi, kouluratsastuksessa 20:nneksi, kenttäratsastuksen henkilökohtaisessa kisassa yhdeksänneksi ja sai pronssimitalin joukkuekenttäratsastuksesta. Montgomery oli vuoden 1920 olympiakisoissa mukana poolossa, jossa Yhdysvallat voitti pronssia.


title: John Montgomery (ratsastaja)

text: Montgomery palveli ensimmäisessä maailmansodassa ja yleni everstiksi saakka. Hän työskenteli armeijassa vuoteen 1926 saakka, kunnes erosi huonon terveydentilansa takia. Montgomery liittyi First Boston Corporation -yritykseen ja nousi johtajaksi saakka firmassa, josta tuli Yhdysvaltain suurin investointipankki.


title: Häämarssi

text: Häämarssi on hääseremonian aikana perinteisesti esitettävä musiikkikappale. Se soitetaan yleensä hääparin saapuessa kirkkoon (tai muuhun vihkimispaikkaan) tai varsinkin heidän poistuessaan sieltä.


title: Häämarssi

text: Tunnetuimmat ja käytetyimmät häämarssit ovat Felix Mendelssohn Bartholdyn Häämarssi "Kesäyön unelma" -näytelmämusiikista sekä Richard Wagnerin Morsiuskuoro "Lohengrin"-oopperan kolmannesta näytöksestä. Suomessa suosittuja ovat myös Toivo Kuulan häämarssi sekä Juhlamarssi Erkki Melartinin näytelmämusiikista "Prinsessa Ruusunen".


title: Häämarssi

text: Joissakin kirkoissa järjestetään häämusiikkikonsertteja. Muun muassa Turun Mikaelinkirkossa kirkon kanttori Marko Hakanpää soitti toukokuussa 2015 parikymmentä häämarssia kirkon 52-äänikertaisilla uruilla.


title: Häämarssi

text: Suomessa ja muissa maissa suosittuja häämarsseja on kerätty seuraavaan luetteloon. Ääninäytteet eivät kaikki ole kappaleiden urkusovituksia.


title: An Elder Scrolls Legend: Battlespire

text: An Elder Scrolls Legend: Battlespire on Bethesda Softworksin kehittämä ja julkaisema "The Elder Scrolls" -pelisarjaan kuuluva toimintaroolipeli. Peli julkaistiin MS-DOS:lle vuonna 1997.


title: An Elder Scrolls Legend: Battlespire

text: Bethesda esitteli moninpeliominaisuuden, jossa pelata voi sekä yksin että joukkueena verkon välityksellä käyttäen kaikkia samoja strategioita kuin yksinpelissä. Tätä varten luotiin moninpeliverkko, jollaisena nykyään toimii Gamespy.


title: An Elder Scrolls Legend: Battlespire

text: "Battlespiressa" (nimetty maagien harjoituspaikan mukaan ["battlemages"]) pelaaja on oppipoika, joka loppukokeensa päivänä huomaa, että Mehrunes Dagonin johtama Daedra-armeija on vallannut harjoituspaikan ja tappanut lähes kaikki maagit siellä. Kaiken kukkuraksi pääsankarin kumppani on Mehrunes Dagonin vankina. Seitsemän tason aikana pelaajan on liikuttava eri maailmoissa, päästävä Mehrunes Dagonin luokse ja voitettava hänet, minkä jälkeen hänen on palattava takaisin Tamrieliin.


title: Nälkäpeli – Vihan liekit

text: Nälkäpeli – Vihan liekit () on vuonna 2013 ensi-iltansa saanut tieteis-/seikkailuelokuva, joka perustuu Suzanne Collinsin samannimiseen romaaniin vuodelta 2009. "Vihan liekit" on "Nälkäpeli"-elokuvasarjan toinen osa ja elokuvan "Nälkäpeli" jatko-osa. Elokuvan on ohjannut Francis Lawrence ja sen ovat käsikirjoittaneet Simon Beaufoy ja Michael Arndt. Oscar-palkittu Jennifer Lawrence näyttelee jälleen pääosaa Katniss Everdeeniä. Muihin rooleihin palaavat Josh Hutcherson, Liam Hemsworth, Woody Harrelson, Lenny Kravitz, Elizabeth Banks, Stanley Tucci, Donald Sutherland, Toby Jones ja Willow Shields.


title: Nälkäpeli – Vihan liekit

text: Uusina näyttelijoinä "Nälkäpeli"-sarjassa nähdään muun muassa Philip Seymour Hoffman, Sam Claflin, Jena Malone, Lynn Cohen, Meta Golding, Amanda Plummer ja Jeffrey Wright.


title: Nälkäpeli – Vihan liekit

text: Elokuvan ensi-ilta oli Suomessa 20. marraskuuta 2013 ja Yhdysvalloissa 22. marraskuuta 2013.


title: Nälkäpeli – Vihan liekit

text: Voitettuaan 74. Nälkäpelin Katniss Everdeen (es. Jennifer Lawrence) ja Peeta Mellark (es. Josh Hutcherson) palaavat kotiin 12. vyöhykkeelle . Samana päivänä, kun Katniss ja Peeta aloittavat voittajakiertueen, presidentti Coriolanus Snow (es. Donald Sutherland) vierailee Katnissin luona. Hän kertoo Katnissin marjatempun Nälkäpelissä lietsoneen vallankumoukseen vyöhykkeillä. Hän käskee Katnissin esittää rakastunutta paria Peetan kanssa, jotta se selittäisi heidän tekoaan Nälkäpelissä. Katnissin täytyy vakuuttaa Panemin kansa ja myös Snow itse, tai Katnissin perheelle kävisi huonosti.


title: Nälkäpeli – Vihan liekit

text: Voittajakiertueen ensimmäinen pysähdys on Ruen entisellä kotivyöhykkeellä 11 - tytön, jota Katniss yritti suojella pelissä. Katnissin ja Peetan pidettyä heille suunnitellun puheen sijaan henkilökohtaisen puheen vyöhykkeen tribuuteille, mies yleisössä viheltää Katnissin ja Ruen sävelmän ja tekee kolmen sormen käsimerkin, joka kuvastaa toivoa ja rakkautta. Yleisö seuraa miehen esimerkkiä, kunnes rauhanvartijat ampuvat miehen kuoliaaksi, järkyttäen Katnissiä. Heidän mentorinsa Haymitch Abernathy (es. Woody Harrelson) kertoo Katnissille ja Peetalle, että heidän on jatkettava parisuhteensa esittämistä koko lopun elämänsä. Katniss ehdottaa julkista kihlausta Peetan kanssa, jota juhlitaankin Snown kotona Capitolissa myöhemmin.


title: Nälkäpeli – Vihan liekit

text: Palattuaan kotiin Katniss varoittaa ystäväänsä Gale Hawthornea (es. Liam Hemsworth) Snown uhkauksesta tappaa heidän molempien perheet. Rauhanvartijat saapuvat vyöhykkeelle 12 ja Galea ruoskitaan julkisesti tämän hyökättyä päärauhanvartijan kimppuun. Snow julkistaa tiedon, että Nälkäpelin aiempien voittajien täytyy kilpailla toisiaan vastaan seuraavassa Nälkäpelissä neljännesjuhlan kunniaksi. Tribuuttien valintatilaisuudessa Effie Trinket (es. Elizabeth Banks) arpoo Katnissin vyöhykkeen 12 naistribuutiksi, vaikka muita naiskandidaatteja ei ole. Haymitch arvotaan miestribuutiksi, mutta Peeta ilmoittautuu vapaaehtoiseksi hänen tilalleen. Katniss ja Peeta lähetetään samantien junalle, eikä heille suoda tilaisuutta jättää jäähyväisiä perheilleen.


title: Nälkäpeli – Vihan liekit

text: Peliä edeltävässä Caesar Flickermanin (es. Stanley Tucci) haastattelussa Katniss on pukeutunut Cinnan (es. Lenny Kravitz) suunnittelemaan hääpukuun, jota olisi pitänyt yllään hääpäivänään. Kun hän pyörähtää esitellessään pukua yleisölle, puku syttyy tuleen ja muuttuu kuvastamaan Matkijanärheä. Kun on Peetan vuoro mennä haastatteluun, hän valehtelee vauvasta joka on aluillaan Katnissin vatsassa. Katsojat vaativat pelin peruuttamista, jota ei kuitenkaan tehdä. Rangaistukseksi kohua aiheuttaneesta teostaan Cinna hakataan Katnissin silmien edessä juuri ennen Katnissin menoaa areenalle. Hetkeä myöhemmin peli alkaa ja Katniss liittoutuu vyöhykkeen 4 tribuuttien Finnick Odairin (es. Sam Claflin) ja vanhemman naisen, Magsin (es. Lynn Cohen), kanssa. Peeta osuu sähköaitaan ja hänen sydämensä pysähtyy, mutta Finnick elvyttää hänet. Mags uhraa itsensä tappavaan myrkkysumuun, jotta Finnick voi pelastaa Peetan itsensä sijaan. He lepäävät metsässä, kunnes murhanhimoiset apinat hyökkäävät heidän kimppuunsa. Peeta pelastuu jälleen, kun vyöhykkeen 6 naistribuutti, huumeaddikti, uhraa itsensä pelastaakseen Peetan. He pakenevat rannalle, jossa he tapaavat vyöhykkeen 3 tribuutit Wiressin (es. Amanda Plummer) ja Beeteen (es. Jeffrey Wright) sekä vyöhykkeen 7 Johanna Masonin (es. Jena Malone). Wiress huomaa areenan olevan suunniteltu kelloksi. Jokaisen tunnin kohdalla jotakin tapahtuu suunnitellussa osassa areenaa. Wiressin kuoleman jälkeen, Beetee ehdottaa kahden jäljellä olevan tribuutin varalle sähköiskua vaijerin avulla, joka olisi sidottuna puuhun, johon iskee salama joka päivä ja yö tasan kello 12. Johanna ja Katniss vievät vaijerin rantaveteen samalla kun Finnick ja Peeta vartioivat Beeteeta hänen sitoessa vaijeria puuhun. Kun vaijeri katkeaa, Johanna hyökkää Katnissin kimppuun. Katniss yrittää löytää Peetan puun luota, tuloksetta. Hän kiinnittää jäljellä olevan vaijerin nuoleensa ja ampuu sen kohti salamaa tuhoten näin areenan ja aiheuttaen sähkökatkoksen.


title: Nälkäpeli – Vihan liekit

text:
Katniss herää ilma-aluksessa tajuttoman Beeteen vierestä. Saapuessaan ohjaamoon hän löytää Haymitchin, Finnickin ja Plutarch Heavensbeen (Philip Seymour Hoffman), uuden pelinsuunnitelijan, jotka paljastuvat vallankumouksellisiksi Snowta vastaan. Katniss kuulee heidän olevan matkalla vyöhykkeelle 13 ja että Peeta ja Johanna on napattu Capitoliin. Katniss yrittää hyökätä Haymitchin kimppuun, koska tämä ei pitänyt lupaustaan pelastaa Peeta. Plutarch nukuttaa Katnissin, joka herää päiviä myöhemmin Gale vierellään, kuullen Katnissin perheen olevan turvassa, mutta vyöhykkeen 12 tuhoutuneen.
"Vihan liekkien" kuvaukset alkoivat 10. syyskuuta 2012 Atlantassa, Georgiassa ja sen jälkeen Havaijilla.


title: Nälkäpeli – Vihan liekit

text: Ensimmäisen osan säveltänyt James Newton Howard sävelsi myös "Vihan liekkien" musiikin. Elokuvan ääniraidalla on muun muassa Coldplayn elokuvaa varta vasten tehty kappale ”Atlas” ja Christina Aguileran kappale ”We Remain”.


title: Nälkäpeli – Vihan liekit

text: "Vihan liekit" sai ensi-iltansa Brasiliassa 15. marraskuuta 2013 ja se tuotti avauspäivänään 2,4 miljoonaa dollaria, kolmesti enemmän kuin "Nälkäpeli"-elokuvasarjan ensimmäinen osa.


title: Nälkäpeli – Vihan liekit

text: Yhdysvalloissa elokuva tuotti ensimmäisenä päivänään yli 70,5 miljoonaa dollaria ollen näin kaikkien aikojen seitsemänneksi paras yhden päivän tuotto ja avaus. Ensi-iltaviikonloppunaan "Vihan liekit" tuotti Yhdysvalloissa 161,1 miljoonaa dollaria rikkoen näin marraskuun parhaan viikonlopun tuoton ennätyksen ja kaikkien aikojen parhaan 2D-elokuvan avauksen. Maailmanlaajuisesti elokuva tuotti yli 860 miljoonaa dollaria helmikuuhun 2014 mennessä.


title: Nälkäpeli – Vihan liekit

text: Suomessa elokuvan näki ensimmäisen viiden päivän aikana 88 721 katsojaa, joka oli vuoden 2013 paras avausviikonlopun tulos Elokuva on ollut kolme viikkoa Suomen katsotuin ja 8. joulukuuta mennessä elokuvan oli nähnyt 167 528 katsojaa.


title: Nälkäpeli – Vihan liekit

text: Rotten Tomatoes -sivuston mukaan kriitikoiden arvosteluista 89 % oli positiivisia perustuen 227 arvosteluun. Helsingin Sanomien Anne Möttölä antoi elokuvalle neljä tähteä ja sanoi arvostelussaan elokuvan olevan vähintään yhtä hyvä kuin trilogian sykähdyttävä avausosa.


title: Suvi Mikkonen

text: Suvi Mikkonen (s. 11. heinäkuuta 1988 Saari) on suomalainen taekwondoin. Hän edustaa helsinkiläistä Izenzei-seuraa, ja häntä valmentaa espanjalainen Jesús Ramal. Hänen vyöarvonsa on 5. dan.


title: Suvi Mikkonen

text: Mikkonen aloitti taekwondon nelivuotiaana asuessaan perheensä kanssa Floridassa. Hän on asunut myös Costa Ricassa ja Argentiinassa. Sittemmin Mikkonen on asunut yli vuosikymmenen Espanjassa ja opiskellut liikuntatieteitä Madridin yliopistossa. Hän harjoittelee pääsääntöisesti Espanjassa ja muualla ulkomailla. Mikkosen kasvattajaseurana voidaankin pitää madridilaista Hankuk-taekwondoseuraa.


title: Suvi Mikkonen

text: Mikkonen on moninkertainen Suomen mestari ja nelinkertainen Pohjoismaiden mestari (2008, 2010, 2011, 2013). Hän voitti Euroopan yliopistomestaruuden vuonna 2009.


title: Suvi Mikkonen

text: Arvokisoissa Mikkonen on kilpaillut vuosien 2009, 2011, 2013 ja 2015 MM-kilpailuissa sekä vuosien 2008, 2014 ja 2016 EM-kilpailuissa. Kaudella 2010 hän kärsi loukkaantumisista. Tammikuussa 2012 Mikkonen saavutti 57 kg sarjassa paikan saman vuoden Lontoon kesäolympialaisiin. Hänen taekwondon olympiapaikkansa oli Suomelle ensimmäinen kahdeksaan vuoteen. Olympialaisissa Mikkonen saavutti jaetun viidennen sijan. Ensimmäisen aikuisten arvokisamitalinsa Mikkonen voitti Bakun EM-kisoissa 2014 sijoittuessaan pronssille alle 53 kg:n painoluokassa.


title: Suvi Mikkonen

text: Tammikuussa 2016 Mikkonen eteni karsinnan kautta Rion olympialaisiin sarjassa 57 kg. Riossa Mikkonen voitti avausottelunsa, mutta hävisi puolivälierissä ruotsalaiselle Nikita Glasnovicille.


title: Global RallyCross Championship

text: Global RallyCross Championship on Yhdysvalloissa vuodesta 2011 lähtien ajettu rallicross-sarja. Luokan kilpailut ajetaan muiden Pohjois-Amerikan suurten moottoriurheilusarjojen, kuten NASCARin ja IndyCarin yhteydessä.


title: Global RallyCross Championship

text: Suomalaisittain sarja on herättänyt kiinnostusta kahden suomalaiskilpailijan läsnäololla. Ralliautoilun kaksinkertainen maailmanmestari Marcus Grönholm sekä Toomas Heikkinen kilpailivat sarjassa kaudella 2012. Muita tunnettuja kuljettajia sarjassa ovat Ken Block ja Travis Pastrana.


title: Robert Horne

text: Robert Horne oli brittiläinen kriketinpelaaja ja olympiamitalisti.


title: Robert Horne

text: Horne pelasi Pariisin olympialaisissa 1900 ranskalaisessa Union des Sociétés Français de Sports Athletiques -joukkueessa, joka sai hopeaa. Vuonna 1910 hän oli Ranskan joukkueessa Brysselissä turnauksessa, johon osallistui neljä maata.


title: Skittles

text: Skittles on makeistuote, joka koostuu hedelmänmakuisista karkeista. Sen on kehittänyt ja sitä markkinoi Wm. Wrigley Jr. Company, joka kuuluu Mars-yhtiöön. Jokaisessa karamellissa on kova sokerikuorrute, johon on merkitty S-kirjain.


title: Ernst Hufschmid

text: Ernst Hufschmid (9. lokakuuta 1910 – ?) oli sveitsiläinen käsipalloilija ja olympiamitalisti. Hän edusti seuratasolla ATV Baselia. Hufschmid pelasi Berliinin olympialaisissa 1936, joissa hän oli kentällä viidessä ottelussa ja Sveitsi voitti pronssia.


title: Lepakkokiitäjä

text: Lepakkokiitäjä ("Hyles vespertilio") on etelämpänä Euroopassa tavattava kiitäjäperhoslaji. Suomesta tai muista Pohjoismaista sitä ei ole tavattu.


title: Lepakkokiitäjä

text: Lepakkokiitäjä on kookas, sinertävän harmaa yöperhonen. Etusiipien pohjaväri on sinertävän harmaa ja niiden poikki kulkee kaksi erittäin himmeää, hieman ruskeaa poikkiviirua. Etusiivessä on myös valkea mutta useimmiten himmeä keskitäplä, jonka ulkopuolella on aavistuksen muuta siipeä tummempi varjostuma. Usein etusiivet ovat miltei tasaisen siniharmaat. Takasiipi on suurimmaksi osaksi kirkkaan vaaleanpunainen ja siiven etureunassa sekä ulkoreunassa on melko kapea, musta vyö. Reunusripset ovat punertavat. Tuntosarvet ovat päältä vaaleat, mutta muutoin perhosen ruumis on tasaisen harmaa, mutta keskiruumiin sivuilla on valkoiset viirut ja takasuumiin tyviosassa valkoiset täplät, joiden välissä on mustaa väriä. Siipiväli 60–80 mm.


title: Lepakkokiitäjä

text: Ranskan Alpeilta tunnetaan lepakkokiitäjän ja läheistä sukua olevan tyrnikiitäjän ("Hyles hippophaes") välisiä risteymiä.


title: Lepakkokiitäjä

text: Toukka on täysikasvuisena 70–80 mm pitkä.


title: Lepakkokiitäjä

text: Lajin levinneisyys on eurooppalainen, mutta pirstoutunut. Läntisimmillään lepakkokiitäjän levinneisyys ulottuu Ranskan itäosiin, mistä alue jatkuu itäänpäin Italian vuoristoon, yli Alppien aina Etelä-Puolaan saakka ja Balkanin niemimaalle. Turkissa ja Kaukasuksella on erillinen esiintymisalue samoin kuin Libanonin vuoristossa on eristynyt populaatio. Lentoaika on yhtenä sukupolvena touko-kesäkuussa, pieni toinen sukupolvi lentää elo-syyskuussa. Vuoristoalueilla sukupolvia on vain ensimmäinen.


title: Lepakkokiitäjä

text: Lepakkokiitäjä on esiintyvyydeltään hyvin paikallinen laji, joka ei vaeltele elinalueensa ulkopuolelle ja viihtyy usein yli 1000 m korkeudella vuoristoissa. Tyypillinen elinympäristö on etelänpuoleinen kivikkoinen ja kuiva rinne, mutta myös niityt tai puutarhat käyvät. Perhoset lepäävät päivisin monista kiitäjäperhoslajeista poiketen maanpinnalla tai kivikossa, mutta muutoin laji muistuttaa elintavoiltaan suuresti lähisukuista tyräkkikiitäjää ("Hyles euphorbiae"). Laji on pääasiassa aktiivinen öisin vaikkakin se lentää joskus myös päivänvalossa.


title: Lepakkokiitäjä

text: Naaras munii munat yksitellen suoraan ravintokasville, usein kymmenenkin kappaletta samaan kasviin, joskus harvoin maahan ravintokasvin läheisyyteen. Toukka syö aluksi päivisin piilotellen lehtien alapinnoilla. Vanhemmiten se muuttuu yöaktiiviseksi ja piilottelee päivisin maassa ravintokasvin lähellä. Toukkia voi olla runsaasti pienelläkin alueella, mutta loiskärpäset hävittävät jopa 80% toukista. Kotelo on maassa löyhän kotelokopan sisällä kuolleiden lehtien joukossa. Kotelo talvehtii.


title: Lepakkokiitäjä

text: Toukka elää horsmilla ("Epilobium") ja aivan erityisesti etelänmaitohorsmalla ("Epilobium dodonaei"). Joskus myös mataroilla ("Galus").


title: Joseph Pletinckx

text: Joseph Pletinckx (13. kesäkuuta 1888 – 1971) oli belgialainen vesipalloilija ja olympiamitalisti.


title: Joseph Pletinckx

text: Pletinckx oli maansa kapteenina vuosien 1908, 1912, 1920 ja 1924 olympiakisoissa, joissa Belgia voitti yhteensä kolme hopea- ja yhden pronssimitalin. Hän pelasi maansa riveissä myös vuoden 1926 EM-kilpailuissa. Pletinckx, joka menestyi uransa aikana myös uinnissa, ryhtyi vesipallovalmentajaksi lopetettuaan oman peliuransa. Hänet nimettiin uinnin kansainväliseen kunniagalleriaan vuonna 1988.


title: Sokkokiitäjä

text: Sokkokiitäjä voi tarkoittaa seuraavia eläinlajeja:


title: Norrström

text: Norrsröm on Ruotsin kolmanneksi suurimman järven Mälarenin pääasiallinen lasku-uoma Tukholmassa Ruotsissa. Se laskee Mälareniin kuuluvasta Riddarfjärdenistä Saltsjönin lahteen Norrmalmin kaupunginosan ja Stadsholmenin saaren välitse. Norrströmissä sijaitsevat Helgeandsholmenin ja Strömsborgin saaret, joista ensinmainitulla on Ruotsin valtiopäivätalo. Helgeandsholmenin ja Stadsholmenin väliin jäävä Norrströmin eteläinen haara on nimeltään Stallkanalen. Stadsholmenin eteläpuolitse virtaa Mälarenin toinen luonnollinen lasku-uoma Söderström. Näiden lisäksi Mälarenia yhdistää Itämereen kaksi kanavaa: Södertäljen kanava Södertäljessä ja Hammarbyleden Tukholman Södermalmissa.


title: Norrström

text: Norrström syntyi maankohoamisen tuloksena 1200-luvulla ja sen synty antoi paikalle strategisen merkityksen, joka sitten johti Tukholman kaupungin perustamiseen.


title: Norrström

text: Norrströmin vesistöalue on yksi Ruotsin päävesistöalueista. Vesistöalueen laajuus on 22 650 km² ja keskivirtaama 160 m³/s, mikä tekee vesistöstä keskivirtaamaltaan Ruotsin kymmenenneksi suurimman.


title: Sokkokiitäjä (perhonen)

text: Sokkokiitäjä ("Smerinthus caecus") on keskikokoinen kiitäjäperhoslaji. Sitä ei toistaiseksi ole tavattu Suomesta.


title: Sokkokiitäjä (perhonen)

text: Sokkokiitäjä muistuttaa hyvin paljon silmäkiitäjää ("Smerinthus ocellatus") ja vaihtelee ulkonäöltään hyvin vähän. Etusiivet ovat harmaanruskeat, siiven keskiosassa on kaksi tummanruskeaa poikkiviirua, joista sisempi tekee tasaisen kaarteen ja poikkivirujen väliin jää valkoinen keskitäplä. Siiven kärkiosan vaaleassa kuviossa poikkijuova muodostaa kaksi kärkeä. Takasiipi on pohjaväriltään ruusunpunainen ja reunojaan kohti oranssinsävyinen. Siivessä on iso sini-musta silmätäplä, joka jakaantuu tummalla juovalla kahtia. Ruumis on harmaanruskea, mutta keskiruumiin selkäpuoli suklaanruskea. Siipiväli 50–65 mm.


title: Sokkokiitäjä (perhonen)

text: Lähisukuisesta ja Suomessakin varsin yleisestä silmäkiitäjästä sokkokiitäjä eroaa etenkin pienemmän kokonsa vuoksi ja etusiipien kuvioinnin perusteella.


title: Sokkokiitäjä (perhonen)

text: Toukka on sinivihreä tai vihreä, kauttaaltaan vaaliden nystyjen peittämä ja sen sivuilla on vaaleita vinojuovia. Toukan peräpäässä on loppuvaiheessa turkoosinsininen piikki.


title: Sokkokiitäjä (perhonen)

text: Sokkokiitäjä on itäinen laji, jonka levinneisyys Euroopassa rajoittuu Venäjälle. Venäjällä levinneisyys jatkuu laajalti Siperiaan sekä edelleen Mongoliaan, Kiinan pohjoisosiin, Japaniin ja Koreaan. Perhoset ovat lennossa yhtenä sukupolvena kesäkuun alusta heinäkuun alkuun. Suomea lähimpänä laji elää Laatokan kaakkoispuolella ja Pietarin ympäristössä.


title: Sokkokiitäjä (perhonen)

text: Sokkokiitäjää tavataan pääasiassa sekametsissä ja niiden laitamilla, sekä pajuja ja koivuja kasvavilla vesistöjen reunamilla. Se on harvalukuinen ja saattaa esiintyä pitkiä aikoja huomaamattomana. Lähimpien sukulaistensa tapaan aikuinen perhonen on lyhytikäinen eikä nauti lainkaan ravintoa, mutta koiraat tulevat helposti valolle. Kotelo talvehtii.


title: Sokkokiitäjä (perhonen)

text: Toukka elää mm. pajuilla ("Salix").


title: Hitit (Meiju Suvas)

text: Hitit on suomalaisen Meiju Suvaksen albumi vuodelta 2004, joka sisältää uudelleenlevytettyjä versioita hänen vanhoista levytyskappaleistaan.


title: Tara Moore

text: Tara Moore (s. 6. elokuuta 1992 Brittiläinen Hongkong) on brittiläinen tennispelaaja. Parhaimmillaan hän on ollut kaksinpelissä WTA-listan sijalla 183 elokuussa 2013. Hän on voittanut urallaan seitsemän ITF-turnausta kaksinpelissä ja kuusi turnausta nelinpelissä.


title: Tara Moore

text: Moore saavutti ensimmäisen voittonsa WTA-kiertueella kesäkuussa 2012 voitettuaan Birminghamin WTA-turnauksen ensimmäisellä kierroksella maailmanlistan sijalla 53 olleen Iveta Benešován. Toisella kierroksella hän hävisi Casey Dellacqualle kolmessa erässä.


title: Samot

text: Samot (myös "samogot", "sanit", "sanut") ovat mandelaista samon kieltä puhuva kansa Burkina Fasossa ja Malissa. Heitä arvioidaan olevan noin 300 000 henkeä.


title: Samot

text: Kansa on muodostunut muinaisessa Malin valtakunnassa muualta tulleiden mandinkojen sekoittuessa senufoihin ja bobohin. Samojen kulttuurissa on aineksia kaikilta näiltä kansoilta.


title: Samot

text: Samojen pääelinkeinot ovat maanviljely, karjanhoito ja metsästys. Tärkeimmät viljelykasvit ovat durra, hirssi, fonio, puuvilla, maapähkinä, bataatti ja pavut. Kotieläimiä ovat seebut, vuohet, lampaat ja siipikarja. Käsityöammatteja ovat metallien käsittely, savenvalanta ja kankaiden kudonta. Monet käyvät kausitöissä naapurimaiden plantaaseilla.


title: Samot

text: Nelikulmaiset tai pyöreät asumukset muodostavat tiiviitä tai hajanaisia kyliä, joita leimaavat tornimaisten viljavarastojen ryhmät. Naiset pukeutuvat kirkkaaseen leninkiin, miehet käyttävät etupäässä eurooppalaisia vaatteita. Ruokavalio käsittää kasvisruokia, jotka on maustettu karitevoilla ja voimakkaan makuisilla kastikkeilla.


title: Samot

text: Samot muodostavat patriarkaalisia suurperheitä. Sukujärjestelmä on patrilineaarinen ja avioliitto patrilokaalinen (vaimo muuttaa miehen luokse). Perinteiseen uskontoon kuuluu hedelmällisyyden, luonnonvoimien ja esi-isien palvontaa. Nykyään suuri osa samoista on sunnimuslimeja.


title: Yorosson piiri

text: Yorosson piiri () on paikallishallintoalue Malin Sikasson alueella. Sen pinta-ala on 5 500 neliökilometriä. Asukkaita on 211 500 henkeä.


title: Yorosson piiri

text: Yorosson piiri rajoittuu pohjoisessa Ségoun alueen Sanin ja Tominianin piireihin, idässä ja etelässä Burkina Fasoon sekä lännessä Sikasson alueen Koutialan piiriin. Se sijaitsee Koutialan ylängöllä. Alue kuuluu Sahelin ja Sudanin siirtymäalueeseen.


title: Yorosson piiri

text: Piiriin kuuluu 9 maalaiskuntaa: Boura, Karangana, Kiffosso I, Koumbia, Koury, Mahou, Ménamba I, Ourikéla ja Yorosso. Kyliä on yhteensä 95. Asukkaista 65 % on miniankoja ja 27 % boboja. Jälkimmäiset jakautuvat mandekieltä puhuviin bobofingeihin (”mustat bobot”) ja gurilaista kieltä puhuviin bobo-ouleihin (”punaiset bobot”).


title: Yorosson piiri

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla ja eri viljalajit. Kotieläimiä ovat naudat, lampaat, vuohet, siat, aasit ja siipikarja.


title: Yanfolilan piiri

text: Yanfolilan piiri () on paikallishallintoalue Malin Sikasson alueella. Sen pinta-ala on 9 240 neliökilometriä. Asukkaita on 211 800 henkeä.


title: Yanfolilan piiri

text: Yanfolilan piiri rajoittuu idässä Sikasson alueen Bougounin piiriin, etelässä Norsunluurannikkoon, lännessä Guineaan sekä pohjoisessa Koulikoron alueen Katin ja Kangaban piireihin.


title: Yanfolilan piiri

text: Piiriin kuuluu 12 maalaiskuntaa: Baya, Bolo-fouta, Djallon-Foula, Djiguiya De Koloni, Gouandiaka, Gouanan, Koussan, Sankarani, Séré Moussa Ani Samou De Siékorolé, Tagandougou, Wassoulou-Ballé ja Yallankoro-Soloba. Hallinnollinen keskus on Wassoulou-Ballén kunnan Yanfolila. Asukkaat ovat etupäässä fulbeja, mandinkoja, dogoneja ja bozoja.


title: Sikasson piiri

text: Sikasson piiri () on paikallishallintoalue Malin Sikasson alueella. Sen pinta-ala on 15 375 neliökilometriä. Asukkaita on 725 500 henkeä.


title: Sikasson piiri

text: Sikasson piiri rajoittuu koillisessa Sikasson alueen Koutialan piiriin, idässä Burkina Fasoon, etelässä Kadiolon, lounaassa Kolondiéban ja lännessä Bougounin piireihin sekä luoteessa Koulikoron alueeseen. Seutu kuuluu Sudanin vyöhykkeeseen.


title: Sikasson piiri

text: Piiriin kuuluu Sikasson kaupunki sekä 42 maalaiskuntaa: Benkadi, Blendio, Danderesso, Dembela, Dialakoro, Diomaténé, Dogoni, Doumanaba, Fama, Farakala, Finkolo, Finkolo Ganadougou, Gongasso, Kabarasso, Kaboïla, Kafouziéla, Kapala, Kapolondougou, Kignan, Kléla, Kofan, Kolokoba, Koumankou, Kouoro, Kourouma, Lobougoula, Miniko, Miria, Missirikoro, Natien, Niéna, Nongo-Souala, N’Tjikouna, Pimperna, Sanzana, Sokourani-Missirikoro, Tella, Tiankadi, Wateni, Zanférébougou, Zangaradougou ja Zaniena. Kyliä on yhteensä 489. Asukkaat ovat etupäässä senufoja. Lisäksi on muun muassa samoja ja bambaroita.


title: Sikasson piiri

text: Sikasson kautta kulkee Bamakon ja Norsunluurannikon rajan välinen maantie. Seudun pääelinkeinot ovat maanviljely ja karjanhoito. Tärkein viljelykasvi on puuvilla, jonka jalostusta varten on syntynyt myös teollisuutta.


title: Koutialan piiri

text: Koutialan piiri () on paikallishallintoalue Malin Sikasson alueella. Sen pinta-ala on 8 740 neliökilometriä. Asukkaita on 575 300 henkeä.


title: Koutialan piiri

text: Koutialan piiri rajoittuu pohjoisessa Ségoun alueeseen, idässä Sikasson alueen Yorosson piiriin, kaakossa Burkina Fasoon, etelässä Sikasson piiriin ja lännessä Koulikoron alueeseen. Seutu kuuluu Sudanin vyöhykkeeseen.


title: Koutialan piiri

text: Piiriin kuuluu Koutialan kaupunki sekä 35 maalaiskuntaa: Diédougou, Diouradougou Kafo, Fagui, Fakolo, Gouadji Kao, Goudié Sougouna, Kafo Faboli, Kapala, Karagouana Mallé, Kolonigué, Konina, Koningué, Konséguéla, Koromo, Kouniana, Logouana, Miéna, M’Pessoba, Nafanga, Nampé, N’Golonianasso, N’Goutjina, Niantaga, N’Tossoni, Sincina, Sinkolo, Songo-Doubacoré, Songoua, Sorobasso, Tao, Yognogo, Zanfigué, Zangasso, Zanina ja Zébala. Hallinnollinen keskus on Koutiala. Kyliä on yhteensä 242. Asukkaat ovat miniankoja, bambaroita, fulbeja, markoja (dafing) ja dogoneja.


title: Koutialan piiri

text: Seudun elinkeinoja ovat maanviljely ja karjanhoito. Teollisuutta edustaa neljä puuvillankäsittelylaitosta, kasviöljypuristamo, meijeri ja kolme leipomoa.


title: Tähtisarja – 30 suosikkia (Meiju Suvas)

text: Tähtisarja – 30 suosikkia on suomalaisen Meiju Suvaksen kokoelma-albumi vuodelta 2006.


title: Kolondiéban piiri

text: Kolondiéban piiri () on paikallishallintoalue Malin Sikasson alueella. Sen pinta-ala on 9 200 neliökilometriä. Asukkaita on 202 600 henkeä.


title: Kolondiéban piiri

text: Kolondiéban piiri rajoittuu lännessä ja pohjoisessa Sikasson alueen Bougounin, koillisessa Sikasson ja idässä Kadiolon piireihin sekä etelässä Norsunluurannikkoon.


title: Kolondiéban piiri

text: Piiriin kuuluu 12 maalaiskuntaa: Bougoula, Fakola, Farako, Kadiana, Kébila, Kolondiéba, Kolosso, Ména, Nangalasso, N’Golodiana, Tiongui ja Tousséguéla. Kyliä on yhteensä 205.


title: Kolondiéban piiri

text: Seudun asukkaat ovat bambaroita, fulbeja, senufoja ja soninkeja. Pääelinkeinot ovat maanviljely ja karjanhoito.


title: Kadiolon piiri

text: Kadiolon piiri () on paikallishallintoalue Malin Sikasson alueella. Sen pinta-ala on 5 375 neliökilometriä. Asukkaita on 239 700 henkeä.


title: Kadiolon piiri

text: Kadiolon piiri rajoittuu idässä Burkina Fasoon, etelässä Norsunluurannikkoon sekä lännessä Sikasson alueen Kolondiéban ja pohjoisessa Sikasson piireihin.


title: Kadiolon piiri

text: Piiriin kuuluu 9 maalaiskuntaa: Diou, Dioumaténé, Fourou, Kadiolo, Kaï, Loulouni, Misséni, Nimbougou ja Zégoua. Hallinnollinen keskus on Kadiolo.


title: Bougounin piiri

text: Bougounin piiri () on paikallishallintoalue Malin Sikasson alueella. Sen pinta-ala on 20 028 neliökilometriä. Asukkaita on 459 500 henkeä.


title: Bougounin piiri

text: Bougounin piiri rajoittuu pohjoisessa Koulikoron alueeseen, idässä Sikasson ja Kolondiéban piireihin, etelässä Norsunluurannikkooon ja lännessä Yanfolilan piiriin.


title: Bougounin piiri

text: Piiriin kuuluu Bougounin kaupunki sekä 25 maalaiskuntaa: Bladié-Tièmala, Danou, Débélin, Défina, Dogo, Domba, Faradiélé, Faragouaran, Garalo, Keleya, Kokélé, Kola, Koumantou, Kouroulamini, Méridiéla, Ouroun, Sanso, Sibirila, Sido, Syen Toula, Tiémala-Banimonotié, Wola, Yinindougou, Yiridougou ja Zantiébougou. Kyliä on yhteensä 482. Asukkaat ovat fulbeja, bambaroita, soninkeja, mandinkoja, dogoneja ja bozoja.


title: Bougounin piiri

text: Seudun pääelinkeinot ovat maanviljely ja karjanhoito. Maatalous on keskittynyt viljan ja puuvillan viljelyyn. Lisäksi harjoitetaan kaupankäyntiä, kullanhuudontaa ja käsityöammatteja.


title: Söderström (Tukholma)

text: Söderström on yhdessä Norrströmin kanssa toinen Ruotsin kolmanneksi suurimman järven Mälarenin lasku-uomista mereen. Se sijaitsee Tukholman keskustassa ja Norrströmin tavoin laskee Mälaren-järven itäisimmästä Riddarfjärdenin lahdesta Saltsjönin lahteen Itämeressä Tukholman edustalla. Norrströmin ja Söderströmin väliin jää Stadsholmenin saari, jolla sijaitsee pääosa Tukholman vanhastakaupungista. Söderströmissä olevan sulun () kohdalle on rakennettu Slussenin eritasoliittymä.


title: Turkinapollo

text: Turkinapollo ("Archon apollinus") on aivan kaakkoisimmassa Euroopassa ja Lähi-idässä tavattava harvinainen päiväperhoslaji. Se on luokiteltu kansainvälisesti silmälläpidettäväksi (NT).


title: Turkinapollo

text: Turkinapollon etusiipien suomut ovat harvassa ja siipi on suurelta osin läpinäkyvä. Läpinäkyvyys on koirailla ja vanhoilla yksilöillä suomujen irtoamisen vuoksi runsaampaa. Etusiiven etureunassa on kaksi laajaa mustaa laikkua ja siiven keskiosassa tuoreilla yksilöillä lyhyiden, aaltoilevien poikkiviirujen muodostama kuviointi. Takasiipien ulkoreuna on muuta siipeä tummempi, ja siinä on rivi mustareunaisia sinisiä silmätäpliä. Takasiiven keskiosa on kermanvalkoinen. Naaraiden siivissä on selvästi punaista väriä, etenkin takasiivissä. Punaisuus puuttuu koirailta lähes täysin. Siipiväli on 45–55 mm.


title: Turkinapollo

text: Lajista on kuvattu useita maantieteellisesti eriäviä alalajeja tai maantieteellisiä muotoja, joiden väliset erot ulkonäössä ovat huomattavia.


title: Turkinapollo

text: Turkinapollo elää pienellä alueella pohjoisessa Manner-Kreikassa sekä muutamilla Egeanmeren saarilla. Lisäksi sitä tavataan laajemmin Turkissa sekä Lähi-idän pohjoisosissa aina Iraniin saakka. Perhoset lentävät huomattavan varhain keväällä, maaliskuulta huhtikulle.


title: Turkinapollo

text: Perhonen elää niityillä ja pensaikkoisilla vuorenrinteillä, mutta myös puutarhoissa ja oliivilehdoissa. Kotelo on talvehtiva vaihe


title: Turkinapollo

text: Kreikassa laji on rauhoitettu lailla.


title: Turkinapollo

text: Toukat syövät monia piippuruohoja ("Aristolochia").


title: Sikasson alue

text: Sikasson alue () on hallintoalue Malin eteläosassa. Sen pinta-ala on 71 790 neliökilometriä. Asukkaita on 2 643 200 henkeä (vuonna 2009).


title: Sikasson alue

text: Sikasson alue rajoittuu pohjoisessa Koulikoron ja Ségoun alueisiin, idässä Burkina Fasoon, etelässä Norsunluurannikkooon ja lännessä Guineaan. Sen pohjois- ja koillisosa on Koutialan ylänköa, joka kohoaa etelässä ja lounaassa Banin–Nigerin ylängöksi. Korkein kohta on 800 metriä korkea Kokoumvuori.


title: Sikasson alue

text: Tärkeimmät vesistöt ovat Banin alkujoet Bagoé ja Baoulé, Nigerin sivujoki Sankarani ja jälkimmäiseen yhtyvä Wassoulou Ballé. Luonnonjärviä ovat Katiorniba ja Kambo. Sankaranijoella on Sélinguén tekojärvi. Hyötykaivannaisiin kuuluvat nikkeli, litium, alumiini ja kulta.


title: Sikasson alue

text: Alueen pohjoisosa kuuluu Sudanin ja eteläosa Guinean ilmastovyöhykkeisiin. Vuotuinen sademäärä on pohjoisessa 700 ja etelässä 1400 millimetriä. Kasvillisuus vaihtelee sudanilais-guinealaisesta metsävyöhykkeestä savanniin ja galleriametsiin. Eläinkunta käsittää muun muassa antiloppeja, leijonia, leopardeja, pahkasikoja, sakaaleja, paviaaneja sekä monia lintu- ja kalalajeja. Alueella on 26 suojelumetsää ja kaksi eläintensuojelualuetta.


title: Sikasson alue

text: Sikasson alue käsittää seitsemän piiriä: Bougouni, Kadiolo, Kolondiéba, Koutiala, Sikasso, Yanfolila ja Yorosso. Niihin kuuluu 144 maalaiskuntaa ja kolme kaupunkikuntaa: Bougouni, Koutiala ja Sikasso. Kaupunkiväestön osuus on 16,1 %. Kyliä on yhteensä 1831.


title: Sikasson alue

text: Alueella asuu 18,2 % Malin väestöstä. Asukastiheys on Bamakon jälkeen maan suurin, 37,1 henkeä neliökilometrillä. Asukkaat ovat etupäässä senufoja, samoja, miniankoja, bambaroita, boboja, dogoneja, fulbeja ja mandinkoja. Puhutuimmat kielet ovat bambara (63,1 %), minianka (15,7 %), senufo (11,0 %), fulani (2,4 %), bobo (2,2 %) ja samo (2,0 %). Vallitsevat uskonnot ovat islam, animismi ja kristinusko.


title: Sikasson alue

text: Alueen historiaan kuuluu Kangabasta Nigerjoen varrelta muuttaneiden mandekansojen perustama Kenedugun valtakunta. Sikassosta tuli sen keskuspaikka kuningas Tiéba Traorén aikana vuonna 1886.


title: Sikasson alue

text: Sikasson alueen kautta kulkevat Bamakosta, Ségousta ja Moptista Burkina Fasoon ja Norsunluurannikolle johtavat maantiet. Asfaltoitujen teiden yhteispituus on 886 kilometriä. Sikassossa on lentoasema ja Bougounissa ja Koutialassa lentokentät. Malitelin ja Orangen matkapuhelinverkot kattavat kaikki piirit.


title: Sikasson alue

text: Alueen pääelinkeinot ovat maanviljely, karjanhoito, kalastus ja metsien hyödyntäminen. Tärkeimmät viljelykasvit ovat hirssi, durra, maissi, riisi, puuvilla, maapähkinä, lehmänpapu ja fonio. Sikasson alue tuottaa 70 % Malin puuvillasta. Lisäksi kasvatetaan vihanneksia ja hedelmiä. Kotieläimiä ovat naudat, lampaat, vuohet, aasit, siat, siipikarja ja vähäisessä määrin hevoset. Karjanhoidon tuottavuus on heikko. Vuotuinen kalansaalis on noin 14 000 tonnia. Metsiä käytetään puunhankintaan, keräilyyn ja metsästykseen. Alueen tärkein teollisuusyritys on puuvillaa jalostava Compagnie Malienne pour le Développement des Textiles. Lisäksi on pienimuotoista elintarviketeollisuutta. Etelän kultaesiintymiä hyödynnetään sekä teollisesti että perinteisin menetelmin. Sélinguéssa on vuonna 1981 rakennettu vesivoimalaitos.


title: Sikasson alue

text: Vuonna 2008–2009 alueella toimi 39 esikoulua, 2085 peruskoulua, 27 lyseota, kaksi opettajainkoulutusinstituuttia, 25 teknistä ja ammattikoulua, 217 koulutus- ja kehittämiskeskusta, 176 lukutaitokoulua, kolme koulutusakatemiaa ja 11 opetuksen tukikeskusta. Vuonna 2009 koulua kävi 71,1 % alakouluikäisistä (tytöistä 65,0 %), mikä on lähellä Malin keskiarvoa.


title: Sikasson alue

text: Terveyspalvelut käsittivät vuonna 2009 198 terveyskeskusta, 9 poliklinikkaa, kaksi sairaalaa, terveysasemia, apteekkeja ja yksityisvastaanottoja. Palvelujen taso on vaatimaton.


title: Sikasson alue

text: Alueella on useita historiallisia, kansatieteellisiä ja luonnonnähtävyyksiä. Sikassossa järjestetään vuosittainen balafoninmusiikin festivaali Triangle du Balafon. Matkailu ja sen palvelut ovat kuitenkin vielä vähäisiä. Alueella toimii 34 majoituslaitosta, joissa on yhteensä 820 vuodepaikkaa (vuonna 2010).


title: Ségoun piiri

text: Ségoun piiri () on paikallishallintoalue Malin Ségoun alueella. Sen pinta-ala on 10 844 neliökilometriä. Asukkaita on 691 400 henkeä.


title: Ségoun piiri

text: Ségoun piiri rajoittuu pohjoisessa Ségoun alueen Nionon, koillisessa Macinan, idässä Sanin ja etelässä Blan ja Barouélin piireihin sekä lännessä Koulikoron alueeseen. Seutu kuuluu Sudanin ja Sahelin siirtymäalueeseen. Sen läpi virtaavat Niger ja sen sivujoki Bani.


title: Ségoun piiri

text: Piiriin kuuluu Ségoun kaupunki sekä 29 maalaiskuntaa: Baguindadougou, Bellen, Boussin, Cinzana, Diédougou, Diganidougou, Dioro, Diouna, Dougabougou, Farako, Farakou Massa, Fatiné, Kamiandougou, Katiéna, Konodimini, Markala, Massala, N’Gara, N’Koumandougou, Pelengana, Sakoïba, Sama Foulala, Saminé, Sansanding, Sébougou, Sibila, Soignébougou, Souba ja Togou. Asukkaat ovat etupäässä bambaroita, fulbeja, miniankoja, bozoja, somonoja, dogoneja ja soninkeja.


title: Ségoun piiri

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, riisi, durra, fonio ja maissi sekä myyntiin menevät maapähkinä, vesimeloni ja lehmänpapu. Kotieläimiä ovat naudat, lampaat, vuohet, aasit ja siipikarja. Nigerin ja Banin varrella asuvat bozot ja somonot harjoittavat kalastusta.


title: Barbate

text: Barbate on kunta Cádizin maakunnassa Andalusiassa Espanjassa. Se sijaitsee Barbate-joen suulla lähellä Trafalgarinniemeä. Barbatesta länteen sijaitsee La Breñan luonnonpuisto.


title: Barbate

text: Barbaten väkiluku on noin 23 000 (2015).


title: Barbate

text: Barbate on vanha kalastajakaupunki, jossa on pyydetty perinteisesti tonnikalaa. Kalastusalue on yltänyt Marokon aluevesille, mutta vuonna 2012 EU ei jatkanut tätä sallivaa sopimusta.


title: Välimerenritari

text: Välimerenritari eli etelänritari ("Papilio alexanor") on Välimeren alueella ja Lähi-idässä tavattava kookas ritariperhoslaji.


title: Välimerenritari

text: Monien sukulaistensa tapaan etelänritarikin on kookas kelta-musta perhonen, jonka takasiipien takareunassa on pitkä kannus. Musta väri muodostaa siiville kolme taaksepäin kapenevaa, leveää poikkiraitaa. Muista suvun Euroopassa tavattavista lajeista poiketen etelänritarin siipisuonten kohdalla ei ole nähtävissä tummia juovia. Sekä etu- että takasiipien ulkoreunan tuntumassa on leveä tumma poikkiraita, jonka alueella etenkin takasiivessä näkyy sinistä väriä. Takasiiven takareunassa on punainen silmätäplä. Ruumis on kelta-musta, pitkittäisraidallinen. Tuntosarven kärki on valkoinen.


title: Välimerenritari

text: Hieman samannäköinen laji on purjeperhonen ("Iphiclides podalirius").


title: Välimerenritari

text: Välimerenritaria tavataan Kaakkois-Euroopassa Balkanin niemimaalla ja Kreikan saaristossa sekä Lähi-idässä aina Iraniin ja Afganistaniin saakka. Sillä on myös muusta levinneisyydestä irrallinen esiintymä Luoteis-Italian ja Kaakkois-Ranskan alueella. Perhoset lentävät yhtenä pitkäkestoisena sukupolvena kesä-heinäkuussa, mutta kuumimilla paikoilla jopa huhtikuusta alkaen.


title: Välimerenritari

text: Välimerenritari viihtyy harvalukuisena kuumilla ja kuivilla avoimilla rinteillä tai harvakseltaan puustoisilla paikoilla. Lentotapa on liitelevä, ja laskeutuessaan juomaan mettä eläin lepattelee siipiään. Laji vierailee mielellään ohdakkeiden kukilla.


title: Välimerenritari

text: Toukka elää monilla sarjakukkaiskasveilla.


title: Rakkauden koukussa

text: Rakkauden koukussa ("Addicted to Love") on vuonna 1997 ensi-iltansa saanut yhdysvaltalainen romanttinen komediaelokuva, jonka on ohjannut Griffin Dunne. Elokuvan pääosissa esiintyvät Matthew Broderick, Meg Ryan ja Kelly Preston. Elokuva perustuu Robert Palmerin lauluun ”Addicted to Love”.


title: Lentopallon maailmanliiga 2007

text: Vuoden 2007 Lentopallon maailmanliigassa pelasi 16 joukkuetta, jotka jaettiin neljään eri lohkoon. Maailmanliiga alkoi 25. toukokuuta ja päättyi 8. heinäkuuta alkulohkojen osalta.


title: Lentopallon maailmanliiga 2007

text: Jokainen joukkue pelasi 12. ottelua alkolohkossaan, ja lohkojen voittajat etenivät suoraan lopputurnaukseen Puolaan. Puolan voitettua lohkonsa sai paikan lohkon kakkonen Bulgaria, jonka lisäksi Ranska pääsi lopputurnaukseen villillä kortilla.


title: Lentopallon maailmanliiga 2007

text: Suomi osallistui vuonna 2007 maailmanliigaan nyt kolmannen kerran. Ensimmäisen kerran Suomi oli mukana Maailmanliigassa vuonna 1993. Vuonna 2006 Suomi oli jälleen mukana, ja kaudella 2007 Suomi taisteli sijoituksekseen 7. sijan. Suomi haki villiä kortti lopputurnaukseen, mutta Ranska vei pidemmän korren. Suomen sijoitus putosi näin ollen 8:nneksi.


title: Lentopallon maailmanliiga 2007

text: Maailmanliigan kuuden joukkueen finaaliturnaus pelattiin 11.-16. heinäkuuta Katowicessa, Puolassa. Mukaan pääsivät isäntämaan lisäksi neljän lohkon voittajat (D-lohkon lohkon kakkonen Bulgaria pääsi mukaan Puolan voittaessa lohkon) ja Ranska villillä kortilla.


title: Kulttuuritalo Sandels

text: Kulttuuritalo Sandels on Helsingissä Töölöntorin laidalla sijaitseva kulttuuritalo, joka valmistui vuonna 2007. Talossa toimii nuorisotalo, musiikkiopisto, yläaste ja lukio, ja sen pohjakerroksessa on laajat nuorten kokoontumis-, kahvila-, oleskelu- ja kulttuuritilat. Talon opetus- ja nuorisotoiminta on ruotsinkielistä. Niiden lisäksi talossa järjestetään runsaasti yleisölle avoimia kulttuuritapahtumia.


title: Kulttuuritalo Sandels

text: Sandelsin uudisrakennuksen ovat suunnitelleet arkkitehdit Juha Leiviskä ja Rosemarie Schnitzler. Rakennus muodostaa Töölöntorille uuden länsilaidan, ja se liittyy hienovaraisesti Hilding Ekelundin suunnittelemaan 1950-luvulla valmistuneeseen kouluun. Sandels jatkaa Leiviskän aiemmista töistä tuttua abstraktin modernistista linjaa. Rakennuksen kaikkia toimintoja yhdistää avara sisääntulo-, oleskelu- ja ruokailuaula. Katujulkisivun laajat ikkunapinnat korostavat talon julkista ja avointa luonnetta, ja suuret ikkunat liittävät sen valoisat aulatilat Töölöntorin katuelämään.


title: Kulttuuritalo Sandels

text: Talon Gyllenberg-konserttisali on arkisin päiväsaikaan opetustoimen käytössä, mutta muulloin sali on musiikkiopiston ja erilaisten konserttitapahtumien käytössä. Musiikkisali muodostuu kahdesta opetustilasta, joita erottaa siirrettävä väliseinä. Kun tilat on yhdistetty, toinen opetustiloista toimii näyttämönä. Salissa on 245 istuinpaikkaa. Konserttisali on maanalaisissa tiloissa ja sen seinille on jätetty kallion pintaa näkyviin. Salin parvi on sisääntulokerroksen tasossa, salin takaosa kellarikerroksen ja salin etuosa alemman kellarin tasossa. Salissa on kattoikkunat antamassa luonnonvaloa.


title: Kulttuuritalo Sandels

text: Talon sisustuksen suunnittelusta vastasi sisustusarkkitehti Antti Olin. Rakennukseen liittyy kuvanveistäjä Anna-Kaisa Ant-Wuorisen toteuttama teräksinen taideteos "Fuuga", joka on sijoitettu pääosin talon viereiseen tapuliin, mutta teoksen materiaalit ja muodot toistuvat myös taiteilijan tapulin läheisyyteen toteuttamissa porraskaiteissa.


title: Grace Min

text: Grace Min (s. 6. toukokuuta 1994 Atlanta) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 97 maaliskuussa 2015. Hän on voittanut urallaan kolme ITF-turnausta kaksinpelissä ja yhden turnauksen nelinpelissä. Minin vanhemmat ovat korealaisia siirtolaisia.


title: Grace Min

text: Junioriurallaan Min voitti Wimbledonin nelinpelin sekä Yhdysvaltain avointen kaksinpelin vuonna 2011. Yhdysvaltain avoimet hän voitti sijoittamattomana pelaajana.


title: Tahdon sinut

text: Tahdon sinut on suomalaisen Meiju Suvaksen kokoelma-albumi vuodelta 1992.


title: Ángel Luis Rodríguez

text: Ángel Luis Rodríguez Díaz, yleensä vain Ángel (s. 26. huhtikuuta 1987 Santa Cruz de Tenerife, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan hyökkääjä.


title: Ángel Luis Rodríguez

text: Ángel on Tenerifen junioriakatemian kasvatti. Hän teki edustusjoukkueessa ensimmäisellä kokonaisella kaudellaan 2006–2007 yhteensä seitsemän maalia. Seuraavan kauden 2007–2008 alkupuoliskon hän pelasi lainasopimuksella Real Madridin reservijoukkueessa ja jälkimmäisen puoliskon Osasunan reservijoukkueessa.


title: Ángel Luis Rodríguez

text: Kaudeksi 2008–2009 hän palasi takaisin kasvattajaseuraansa. Hän kuului läpi kauden joukkueensa tärkeimpiin pelaajiin, jonka päätteeksi joukkue nousi seitsemän vuoden tauon jälkeen maan pääsarjaan Primera Divisióniin. Hän pelasi ensimmäisen ottelunsa pääsarjassa 29. elokuuta 2009 Zaragozaa vastaan.


title: Ángel Luis Rodríguez

text: 15. kesäkuuta 2012 Ángel siirtyi Elchestä ilmaisella siirrolla Levanteen.


title: Reese’s Pieces

text: Reese’s Pieces on The Hershey Companyn valmistama makeistuotemerkki. The Hershey Company on valmistanut niitä alun perin Yhdysvaltain markkinoille, mutta niitä on saatavilla myös Britanniassa ja Irlannissa. Reese’s Piecesin karkit ovat pyöreämuotoisia, ja ne on suojattu karkkikuorilla, joiden värit ovat keltainen, oranssi ja ruskea. Niitä on saatavilla muovisissa paketeissa, pahvilaatikoissa ja kupinmuotoisissa matkasäilöissä. Karkkilajitelma ilmestyi Yhdysvaltain markkinoille vuonna 1978 ja Kanadan markkinoille vuonna 1980. Suhteellisen uusi tuote tuli erittäin suosituksi vuonna 1982 sen oltua esillä elokuvassa "E.T."


title: Chiara Scholl

text: Chiara Scholl (s. 5. heinäkuuta 1992) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 164 lokakuussa 2011. Hän on voittanut urallaan kaksi ITF-turnausta kaksinpelissä ja kaksi turnausta nelinpelissä.


title: Chiara Scholl

text: Scholl saavutti ensimmäisen voittonsa WTA-kiertueella Bad Gasteinin turnauksessa kesäkuussa 2012 voitettuaan Zuzana Ondráškován. Toisella kierroksella hän voitti Irina-Camelia Begun, mutta hävisi puolivälierässä Ksenija Pervakille.


title: Poco

text: Poco on yhdysvaltalainen country rock -yhtye, joka perustettiin Los Angelesissa vuonna 1968. Yhtyeen jäsenet ovat Rusty Young, Jack Sundrud, George Lawrence ja Michael Webb.


title: Sky Ferreira

text: Sky Ferreira (s. 8. heinäkuuta 1992 Los Angeles, Kalifornia, Yhdysvallat) on yhdysvaltalainen laulaja, lauluntekijä, malli sekä näyttelijä. Hänen tyylilajiisa kuuluvat electropop, dance-pop, poprock sekä new wave. Vuonna 2014 hän oli Miley Cyrusin lämppärinä Bangerz Tourilla.


title: Sky Ferreira

text: Ferreira kasvoi Venice Beach alueella Los Angelesissa, mutta hänen lapsuutensa ei ollut tavanomainen. Hänen vanhempansa olivat kypsymättömiä kasvattamaan lapsia, joten hänen isoäitinsä kasvatti häntä. Hänen isoäitinsä työskenteli Michael Jacksonin stylistina ja Ferreirasta tuli hyvin läheinen hänen kanssaan. Kolmentosta vuoden ikäisenä hän alkoi harjoittelemaan oopperalaulamista. Ferreira ei pitäny koulusta ja teini-ikäisenä hän lopetti koulun ja alkoi ladata YouTubeen videoita joissa hän lauloi cover -kappaleita makuuhuoneessaan. Lopulta ne herättivät Capitol Recordsin, jotka tarjosivat hänelle sopimusta.


title: Sky Ferreira

text: Ferreiraa kertoi laajassa haastattelussa että häntä käytettiin hyväksi hänen nuoruudessaan. Hän ei aluksi puhunut siitä kenellekään aikuisille vaan yritti sen sijaan muuttaa persoonallisuutensa, ja alkoi käyttäytymään kovemmin ja aggressiivisemmin.


title: Sky Ferreira

text: Ferreira alkoi seurustelemaan DIIV yhtyeen laulaja Zachary Cole Smithin kanssa vuonna 2012. Ferreira ja Smith pidätettiin 14. syyskuuta 2013 huumeiden hallussapidosta. He ovat eronneet vuonna 2016.


title: Sky Ferreira

text:
Kesäkuussa 2010, Ferreira ilmestyi Jalouse-lehden kannessa. Samaan aikaan hän alkoi kirjoittaa ja äänittää kappaleita debyyttistudioalbumiinsa tuottajien ja osaomistajien Bloodshy & Avantin, Greg Kurstinin, Nicole Morierin, Klas Åhlundin, Colin Munroen, Linda Perryn, ja Frankmusikin kanssa. Ferreiran ensimmäinen EP-levy julkaistiin 22. Marraskuuta vuonna 2011.
Sky Ferreiran uusin levy Night time, my time julkaistiin 29. lokakuuta vuonna 2013.


title: Abraham Lincoln: Vampire Hunter

text: Abraham Lincoln: Vampire Hunter on vuonna 2012 julkaistu yhdysvaltalainen toimintaelokuva, joka perustuu Seth Grahame-Smithin kirjoittamaan vuonna 2010 julkaistuun samannimiseen romaaniin. Elokuvan on ohjannut Timur Bekmambetov ja tuottanut Tim Burton. Elokuvan pääosaa näyttelee Benjamin Walker, joka esittää Abraham Lincolnia.


title: Abraham Lincoln: Vampire Hunter

text: Elokuvan kuvaukset alkoivat maaliskuussa 2011. Elokuva sai ensi-iltansa Isossa-Britanniassa ja Yhdysvalloissa kesäkuussa 2012, ja elokuvan ensi-ilta Suomessa oli 3. elokuuta.


title: Abraham Lincoln: Vampire Hunter

text: Linkin Parkin kappale ”Powerless” soi elokuvan lopputekstien aikana.


title: Ford 10 -sarja

text: Ford 10 -sarja (usein "kymppisarja") on traktorimallisto, jota on valmistettu vuodesta 1981. Nykyään traktoreita valmistaa New Holland, joka on Fordin traktoritoimintojen jatkaja. 10-sarja koostuu 3-, 4-, ja 6-sylinterisistä malleista, joita on yhteensä 19. Nykyisin tuotannossa ovat enää nelisylinteriset 5610, 6610 ja 7610.


title: Ford 10 -sarja

text: 10-sarjan kehitys alkoi vuonna 1975 projektin 284 käynnistämisen myötä. Uusissa traktoreissa oli 8+4-vaihteinen synkronoitu vaihteisto, suljetun keskiasennon kuormantunteva hydraulijärjestelmä, parannettu moottori, hiljaisempi ohjaamo ja uusi muotoilu. Lisävarusteina sai muun muassa pikavaihteen, ilmastoinnin, radion ja nelivedon. Kehitystyö tehtiin yhteistyönä Yhdysvaltojen Birminghamin ja Englannin Basildonin välillä, ja prototyypit saatiin valmiiksi elokuussa 1980. Ensiesittely tapahtui pitkällisten testien jälkeen 14. syyskuuta 1981 Hilton-hotellissa Sveitsin Genevessä.


title: Ford 10 -sarja

text: 10-sarjan mallit olivat:


title: Ford 10 -sarja

text: Projektin P357, joka aloitettiin vuonna 1983, tarkoituksena oli kehittää ohjaamoa. Vanha, vuodesta 1976 lähtien käytetty GKN Sankeyn valmistama ohjaamo oli käynyt vanhanaikaiseksi ja meluisaksi, joten se päivitettiin ajanmukaiseksi. Uudessa ohjaamossa käytettiin vanhaa runkoa, mutta ohjaamo oli nyt tasalattiainen ja aiempaa hiljaisempi. Hiljaisuus saavutettiin täyttämällä rungon pilarit ääntä eristävällä vaahdolla ja lisäämällä lasien ja sisustusmateriaalien paksuutta.


title: Ford 10 -sarja

text: Projekti P357 sisälsi myös muita uudistuksia, kuten hydrostaattisen ohjauksen ja sivulla olevat vaihdekepit. Uudet Mark II -traktorit esiteltiin 4. lokakuuta 1985. Uuden malliston myötä mallien 4110 ja 6710 valmistus lopetettiin, ja esiteltiin uusi malli 5110.


title: Ford 10 -sarja

text: 10-sarjan viimeinen kehitysetappi oli vuonna 1989 esitelty Mark III -sarja. Uudet mallit 6410 ja 6810 esiteltiin, ja parannuksia oli tehty moottoriin ja jäähdytykseen.


title: Ford 10 -sarja

text: Vuonna 1991 esitellyn 40-sarjan jälkeen 10-sarjaa tehtiin Basildonissa enää vain joillekin kehittyvien alueiden markkinoille. Viimeinen Basildonissa koottu 10-sarjan traktori oli 5610 Venezuelaan, joka valmistui 22. joulukuuta 1993. Sen jälkeen 10-sarjaa alettiin valmistaa Meksikossa New Holland 10 -sarjana. Nykyään, yli 30 vuotta ensiesittelynsä jälkeen, 10-sarja, uudella moottorilla ja muotoilulla varustettuna, on New Hollandin perustraktorina Meksikon ja joidenkin muiden Etelä-Amerikan maiden markkinoilla.


title: Frankenweenie (vuoden 2012 elokuva)

text: Frankenweenie on vuonna 2012 ensi-iltansa saanut Tim Burtonin ohjaama stop motion -tekniikalla tehty mustavalkoanimaatio ja 3D-elokuva. Elokuva on uudelleenfilmatisointi Burtonin samannimisestä lyhytelokuvasta vuodelta 1984. Kuten aiempi versio, elokuva on parodia ja kunnianosoitus vuoden 1931 elokuvalle "Frankenstein", joka perustuu Mary Shelleyn kirjoittamaan samannimiseen romaaniin. Elokuvassa Victor-niminen poika menettää koiransa ja yrittää tieteen keinoin saada tämän takaisin eloon.


title: Frankenweenie (vuoden 2012 elokuva)

text: Frankenweenie on ensimmäinen mustavalkoinen ja stop motion -tekniikalla tehty elokuva, joka toteutetaan Imax-tekniikalla ja 3D-formaattiin. Elokuvan ääninäyttelijöinä kuullaan muun muassa Winona Ryderia, Catherine O’Haraa, Martin Shortia ja Charlie Tahania.


title: Hyömäki

text: Hyömäki on kylä Hämeenlinnassa entisen Hauhon kunnan alueella. Se sijaitsee Yhdystie 3062:n varressa Alvettulasta länteen. Hyömäki sijaitsee lähellä Hauhonselkää ja siellä on tyypillinen peltomaisema, kuten muuallakin Sydän-Hämeessä. Hyömäestä kulkee tie Hauhonselän rantaa pitkin Hauhontakaan.


title: Hyömäki

text: Hyömäen kylä on osa Hauhonselän kulttuurimaisema-aluetta ja sisältyy yhdessä kolmen muun ryhmäkylän kanssa Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Jarkko Järvenpää

text: Jarkko Järvenpää (s. 22. elokuuta 1986) on suomalainen kestävyysjuoksija. Hän edustaa Tampereen Pyrintöä. Järvenpäätä valmensi vuoteen 2010 Jari Hemmilä ja vuosina 2011–2016 Veli-Matti Ranta.


title: Jarkko Järvenpää

text: Järvenpää debytoi aikuisten maajoukkueessa vuoden 2011 Suomi-Ruotsi maaottelussa Helsingissä, jolloin hän sijoittui 5 000 metrillä neljänneksi. Helsingin EM-kilpailuissa 2012 hän oli 10 000 metrin finaalissa 22:s. Järvenpää on edustanut Suomea muun muassa maastojuoksun Pohjoismaiden mestaruuskilpailuissa 2011 ja 2012 sekä EM-maastoissa 2012. Vuoden 2014 puolimaratonin MM-kilpailuissa . 2016 Amsterdamin EM-kilpailuissa.